Sabah Bakal Lancar Minyak Masak Jenama ‘Sabah Best’ Tahun Ini

KIMANIS: Pengeluaran minyak masak jenama tempatan ‘Sabah Best’ yang diusahakan oleh Sawit Kinabalu Sdn Bhd dijangka akan mula dipasarkan bermula tahun ini.

Ketua Menteri, Datuk Seri Panglima Mohd Shafie Apdal berkata, minyak masak jenama tempatan itu sudah siap dipakejkan dan kini hanya menunggu masa untuk dilancarkan sahaja.

Beliau berkata, kilang memproses minyak masak ini masing-masing ditempatkan di Tawau dan Sandakan.

Katanya, inisiatif mengeluarkan minyak masak dengan menggunakan minyak sawit mentah (CPO) itu dilakukan bagi membolehkan masyarakat kampung dapat memperolehi minyak masak dengan harga yang lebih murah.

“Bila saya membuat lawatan ke kampung-kampung, saya dapati orang kampung tidak mampu untuk membeli minyak dalam botol. Jadi, penjual yang ada masukkan minyak dalam plastik kecil dan jual pada harga 10 sen, 15 sen.

“Atas sebab itu, saya minta supaya minyak masak yang dikeluarkan ini diberi subsidi agar mereka mampu membelinya.

“Sampel minyak berjenama ‘Sabah Best’ ini sudah ada. Diharapkan tahun ini kita dapat melancarkannya,” katanya dalam sidang media selepas Karnival Kerjaya Kimanis 2020, di sini hari ini.

Beliau berkata, apabila minyak masak ini dikeluarkan, ia bukan hanya memberi manfaat kepada pengilang tetapi juga kepada pembekal, pengedar, penyedia khidmat pengangkutan. Ada rantaian yang terlibat dalam proses pengeluaran ini.

Menyentuh mengenai pembinaan kilang pemprosesan gas asli cecair (LNG) di Kimanis, Mohd Shafie berkata, beliau sudah berbincang tentang perkara itu dengan Petronas dan dalam tahun ini, beberapa usaha akan dilakukan.

Katanya, beliau mahu hasil minyak dan gas yang ada di Sipitang ini dibangunkan secara hiliran agar lebih banyak peluang pekerjaan dapat diwujudkan.


Polis Dan DBKK Keluar 463 Saman Kenderaan Halangan Lalu Lintas

KOTA KINABALU: Sebanyak 196 keping saman dikeluarkan oleh Polis Diraja Malaysia (PDRM) Kota Kinabalu terhadap kereta yang menghalang lalu lintas sekitar bandaraya dalam tempoh 15 hari bermula 7 Mei lalu.

Ketua Polis Kota Kinabalu, Asisten Komisioner Habibi Majinji berkata berkata Ops Halangan telah diadakan sebanyak 14 kali sejak dilancarkan.

Dewan Bandaraya Kota Kinabalu (DBKK) turut mengeluarkan 267 saman.

Katanya dalam satu kenyataan hari ini, kesemua saman yang dikeluarkan itu berkaitan dengan kesalahan tempat letak kereta yang menghalang lalu lintas atau meletakkan kenderaan secara ‘double park’.

Saman yang dikeluarkan itu juga adalah sejak 7 Mei 2018 sehingga 22 Mei ini yang mana operasi itu dijalankan di beberapa jalan di dalam dan pinggiran bandaraya Kota Kinabalu.

Jalan raya yang menjadi tumpuan dalam Ops Halangan adalah Jalan Tun Fuad Stephen iaitu dari Oceanus menuju ke Pasar Buah, Jalan Segama hingga Hotel Hyatt, Jalan Wisma Sabah hingga ke Jalan Wisma Merdeka, Jalan Sembulan dan Jalan Teluk Likas hingga Jalan Tun Fuad Stephen.

Habibi berkata operasi yang dijalankan ini adalah memastikan kenderaan dan aliran lalu lintas di Kota Kinabalu berjalan dengan lancar serta ianya juga dapat mengurangkan rungutan masyarakat mengenai kesesakan lalu lintas.

Salah satunya penyumbang adalah sikap pengguna jalan raya yang suka meletakkan kenderaan secara ‘double park’ atau ‘triple park’ yang mana menghalang lalu lintas di laluan jalan utama sama ada di pusat bandaraya mahupun pinggir kawasan bandaraya. –SabahNewsToday


Anwar nafi intai jawatan menteri

TAWAU : Ketua Umum Parti Keadilan Rakyat (PKR), Datuk Seri Anwar Ibrahim, menafikan beliau bertanding pada Pilihan Raya Kecil (PRK) Parlimen Port Dickson kerana mahu menjadi menteri.

Sebaliknya, tegas beliau, kemenangan pada PRK itu kelak membolehkan beliau memainkan peranan sebagai Ahli Parlimen selain membantu tugas Perdana Menteri, Tun Dr. Mahathir.

Menurutnya, selain Perdana Menteri, keputusan untuk bertanding di Parlimen Port Dickson itu juga mendapat sokongan Menteri Kewangan, Lim Guan Eng, Tan Sri Muhyidin Yassin selain barisan pimpinan tertinggi PKR.

“Tetapi ini ada pula orang kata Anwar Ibrahim tak sabar nak masuk Parlimen nak jadi menteri…bukan nak jadi menteri, cuma nak jadi Ahli Parlimen saja.

“Takkanlah saya nak nak jadi Ahli Parlimen pun tak layak,” katanya yang di hadapan lebih 1,000 penyokongnya pada program Sambutan Hari Kebangsaan Bersama Rakyat 2018 di Taman Sawit, Balung dekat sini hari ini.

Hujan lebat sejak awal petang tadi tidak menghalang penyokong Anwar, yang pertama kali menjejakkan kaki ke daerah ini selepas dibebaskan daripada penjara, untuk terus mendengar ceramah selama hampir 45 minit itu.

Dalam pada itu, Anwar turut menggesa rakyat supaya terus menyokong kepimpinan Tun Dr Mahathir Mohamad sebagai Perdana Menteri walaupun menurutnya terdapat pelbagai cubaan mengeruhkan hubungan antara mereka berdua.

“Ada orang yang nak cucuk-cucuk, gaduh, fitnah dan macam-macam.

“Sekarang saya nak bagi tahu kita (rakyat) sudah nobatkan beliau (Dr Mahathir) sebagai Perdana Menteri, kita mesti bersatu, kuat dan sokong beliau sebagai Perdana Menteri,” katanya.


Menggigil tengok baki akaun…

TENTUNYA pelik jika ada orang tidak gembira malah ketakutan kerana memiliki duit yang banyak dalam akaun bank.

Bagaimanapun, itulah yang dirasai penarik beca Mohammad Rasheed, 43, di Pakistan apabila mendapati baki akaunnya adalah tiga bilion rupee (RM12.5 juta).

Dia rasa amat terkejut dan takut. Lebih-lebih lagi apabila dia mengambil masa setahun untuk mengumpul 300 rupee (RM9.35) bagi membeli basikal terpakai untuk anak perempuannya.

“Saya mula berpeluh dan menggigil,” kata Rasheed, mangsa terbaru sindiket pengubahan wang haram di Pakistan, ketika Perdana Menteri baru, Imran Khan, berikrar membanterasnya.

Apabila dia mendapat panggilan dari Agensi Siasatan Persekutuan (FIA), Rasheed pada mulanya berfikir untuk menyembunyikan diri.

Tetapi, rakan dan anggota keluarganya berjaya memujuk Rasheed supaya bekerjasama dengan pihak berkuasa.

Kes yang dihadapinya turut dialami puluhan orang lain sejak beberapa minggu lalu, sesuatu yang mendapat liputan besar akhbar Pakistan selain mencetuskan kemarahan penduduk yang sudah biasa mendengar kisah rasuah dan rompakan besar.

Insiden itu membabitkan perkara yang sama iaitu akaun bank milik warga miskin yang mengandungi banyak wang sebelum menjadi kosong disebabkan skim pengubahan wang haram yang menyaksikan jutaan dolar dibawa keluar negara.

Sekalipun dia kemudian telah disahkan tidak bersalah, Rasheed mengakui dia masih berasa bimbang.

“Saya tidak lagi membawa beca sewa di jalan raya kerana takut agensi penyiasat lain mungkin menahan saya. Isteri saya juga jatuh sakit kerana ketakutan,” katanya lagi.


‘Kanopi’ labah-labah

BRASILIA: Seorang remaja berusia 14 tahun menyaksikan sesuatu yang agak menggelikan apabila melihat ratusan labah-labah seolah-olah berterbangan di udara.

Kejadian itu disaksikan João Pedro Martinelli Fonseca, 14, ketika bersama keluarganya dalam perjalanan menuju ke Minas Gerias di Brazil untuk melawat datuk dan neneknya.

Menerusi rakaman video yang tular, araknid berkaki lapan itu kelihatan terapung di langit namun sebenarnya ia tergantung pada sarangnya yang dipintal besar bagi memerangkap mangsa.

Menurut laporan akhbar tempatan dipetik The Mirror, fenomena luar biasa itu disebabkan cuaca panas dan lembap di wilayah itu.

Pakar biologi berkata: “Ia taktik untuk memerangkap lebih banyak serangga sebagai makanan.

“Benang suteranya bertindak sebagai payung terjun, membuatkan serangga kecil itu seperti diawang-awangan.” – Agensi


Tokan syabu putih mata

KENINGAU: Seorang tokan dadah berputih mata apabila 32 bungkusan kecil syabu dalam simpanannya dirampas polis dalam Ops Tapis di hadapan sebuah kedai alat ganti kereta di daerah ini.

Dalam operasi jam 11.30 pagi kelmarin, lelaki berusia 52 tahun itu turut ditahan selepas disyaki terbabit dalam kegiatan penyalahgunaan dadah.

Pemangku Ketua Polis Daerah Keningau, Asisten Superintendan Lee Nyuk Kim ketika dihubungi hari ini, berkata suspek yang menaiki Proton Wira ditahan sepasukan anggota dari Bahagian Siasatan Jenayah Narkotik Daerah (BSJND) Ibu Pejabat Daerah (IPD) Keningau.

“Suspek yang memandu diminta keluar dari kenderaan untuk pemeriksaan oleh anggota polis. Pemeriksaan pada beg pinggang dipakainya menemui satu bekas mengandungi 32 paket plastik lut sinar pelbagai saiz berisi ketulan hablur jernih disyaki syabu dengan berat anggaran 5.74 gram,” katanya.

Katanya, hasil ujian air kencing juga mendapati suspek positif dadah dan dipercayai memiliki syabu bernilai RM861 itu untuk pasaran tempatan.

“Suspek mengaku memiliki dadah itu yang dipercayai bekalan untuk pasaran tempatan. Dia juga mengaku terbabit dalam aktiviti penyalahgunaan dadah sejak 2015, mengambil dadah berkenaan seminggu sekali dan kali terakhir pada 19 Mac lalu,” katanya.

Dalam operasi berasingan, Nyuk Kim berkata, polis turut menahan seorang lagi pengedar dadah kecil-kecilan di kawasan bulatan Kampung Keningau pada Isnin lalu.

“Lelaki berusia 32 tahun itu sedang memandu pacuan empat roda, ditahan pada jam 7.45 pagi. Pemeriksaan menemui syabu seberat 5.05 gram dengan nilai pasaran RM757.50 bersamanya,” katanya.

Katanya lagi, suspek juga didapati positif dadah dan mengaku mengambil syabu seminggu sekali sejak 2012 dengan kali terakhir pada 18 Mac lalu.

Sehubungan itu, Nyuk Kim berkata, kedua-dua suspek ditahan untuk siasatan lanjut mengikut Seksyen 39A (1) Akta Dadah Berbahaya 1952. – Berita Harian


Harimau Dahan Berjaya Ditangkap Semula

PUTATAN: Harimau dahan yang dilaporkan hilang pagi tadi di Taman Hidupan Liar Lok Kawi kini sudah berjaya ditangkap semula kira-kira 8.30 malam tadi.

Pengarah Jabatan Hidupan Liar (JHL), Augustine Tuuga mengesahkan perkara itu berkata, haiwan itu berjaya ditangkap di dalam kawasan taman.

“Harimau itu berjaya ditangkap semula sebentar tadi di kawasan taman,” katanya ketika dihubungi, hari ini.

Terdahulu, menurut kenyataan JHL, harimau dahan ITU terlepas dari kandang pada pukul 6.15 pagi dan didapati masih berada di dalam taman pada pukul 7.30 pagi.

Namun, pihak taman tidak berjaya menangkapnya ketika itu kerana harimau itu berada di kawasan yang padat dengan tumbuhan.

Operasi mencari dan menangkap semula dilakukan selepas haiwan itu dipercayai masih berada dalam kawasan taman.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Persekutuan Digesa Selesaikan Isu Tiket Penerbangan Mahal Ke Sabah – Hajiji

KOTA KINABALU, 13 April : Kerajaan Sabah hari ini mendesak kerajaan Persekutuan melalui Kementerian Pengangkutan untuk mencari jalan bagi mengurangkan harga tiket penerbangan laluan domestik, kata Ketua Menteri Datuk Hajiji Noor.

Menteri Kewangan Sabah itu berkata tambang penerbangan yang tinggi telah meningkat dengan ketara sehingga membebankan rakyat yang terpaksa menaiki pesawat ke Kuala Lumpur dari Sabah atau sebaliknya.

Beliau berkata Kabinet Negeri telah membincangkan perkara itu semasa mesyuarat mingguannya di sini hari ini dan memandang serius kenaikan tambang penerbangan yang terlalu tinggi.

“Sama ada untuk kerja atau masa lapang, tambang udara yang mahal telah membebankan individu dan mereka yang berkeluarga. Ini juga tidak selari dengan hasrat untuk membawa masuk lebih ramai pengunjung ke Sabah sekarang susulan sempadan negara telah dibuka semula pada 1 April,” katanya dalam kenyataan hari ini.

Bernama sebelum ini melaporkan syarikat penerbangan komersial tempatan yang menyediakan laluan penerbangan dari Kuala Lumpur ke Kota Kinabalu dan Kuching menawarkan tiket antara RM300 dan ke atas untuk penerbangan pergi balik semasa bukan hari perayaan.

Bagaimanapun, semakan laman web syarikat penerbangan komersial baru-baru ini, menyaksikan tiket penerbangan melonjak sehingga RM2,000 (penerbangan pergi balik) iaitu peningkatan kira-kira 566 peratus, menjelang tempoh perayaan Aidilfitri dari 29 April hingga 8 Mei.

Hajiji berkata laporan baru-baru ini mengenai kenaikan harga tiket penerbangan bagi laluan dari Kuala Lumpur ke Sabah semasa musim perayaan Aidilfitri telah menimbulkan kebimbangan dan kerajaan negeri mahu kerajaan Persekutuan dan Kementerian Pengangkutan mencari jalan mengatasi masalah itu.

Ketua Menteri berkata ramai penduduk Sabah sama ada belajar atau bekerja di semenanjung dan kebanyakan mereka mahu kembali ke kampung halaman untuk meraikan Hari Raya Aidilfitri bersama keluarga.

“Kami mendesak Kementerian Pengangkutan untuk menyelesaikan segera masalah ini dan mengurangkan harga tiket, yang telah melambung kira-kira 566 peratus berbanding tambang bukan musim perayaan bagi laluan sama.

“Tetapi dengan harga tiket penerbangan yang melambung tinggi, ramai yang mungkin tidak dapat kembali ke kampung halaman semata-mata kerana tidak mampu. Ia membebankan rakyat, justeru kami, Kabinet Negeri merasakan pihak berkuasa berkaitan perlu bertindak,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12 kali menjunam

JAKARTA: Juruterbang Lion Air tidak berputus asa menaikkan muncung pesawat walaupun berhadapan dengan sistem komputer yang tidak berfungsi sebelum.

Muncung pesawat menjunam secara mendadak lebih 12 kali dalam tempoh 11 minit pada 29 Oktober tetapi berjaya dinaikkan berulang kali sebelum ia hilang kawalan dan terhempas ke dalam Laut Jawa.

Maklumat berkenaan diperoleh daripada perakam data penerbangan dan selari dengan teori penyiasatan bahawa komputer dalam penerbangan itu menjadi punca kepada nahas.

Perisian itu dikenali sebagai sistem manoeuvring characteristics augmentation yang digunakan sebagai kawalan muncung pesawat daripada naik menegak dan terhenti, kata laporan awal pihak berkuasa Indonesia kepada New York Times.

“Juruterbang berjuang habis-habisan sehingga pesawat terhempas,” kata penyiasat kemalangan udara yang juga ketua penyiasat tradegi Boeing Co 737 MAX Lion Air, Kapten Nurcahyo Utomo.

Setakat ini, penyiasat berkata, pesawat malang itu menghadapi masalah pada penunjuk laju udara dan sudut serang (AOA) sehingga membuatkan Boeing mengeluarkan buletin khas untuk memberitahu pengendali penerbangan apa yang patut dilakukan apabila mereka menghadapi situasi sama.

AOA menunjukkan data berkenaan sudut di mana udara melepasi sayap pesawat dan memberitahu juruterbang berapa tinggi pesawat dapat diangkat serta maklumat boleh menjadi kritikal dalam menghalang pesawat daripada terhenti.

Kesatuan juruterbang penerbangan Amerika Syarikat (APA) berkata, juruterbang tidak diberitahu Boeing berkenaan perubahan tertentu dalam sistem kawalan pesawat yang dipasang pada Varian MAX 737 yang terbaru itu.

Jawatankuasa Keselamatan Pengangkutan Nasional Indonesia sudah mengambil salah satu kotak hitam (perakam data penerbangan) tetapi belum mendapatkan perakam suara kokpit.

Data kotak hitam menunjukkan pesawat itu mempunyai masalah penunjuk laju udara pada beberapa penerbangan terdahulu, kata penyiasat.

Kemalangan yang membabitkan pesawat Lion Air adalah yang pertama berlaku membabitkan pesawat 737 MAX sejak perkhidmatannya pertama kali diperkenalkan di seluruh dunia. – Agensi/Harian Metro


Indeks Jenayah Di Sandakan Turun 3.98 Peratus

SANDAKAN, 14 Okt: Indeks jenayah di Sandakan dari Januari hingga September tahun ini menurun sebanyak 3.98 peratus iaitu daripada 483 kes berbanding 503 kes dalam tempoh sama tahun tahun lalu.

Ketua Polis Daerah Sandakan, ACP Mohd Azhar Hamin, berkata, dalam tempoh tersebut tahun ini, sebanyak 61.49 peratus kes jenayah berjaya diselesaikan berbanding 58.28 peratus tahun lalu dengan hampir 50 peratus kes tersebut telah dihadapkan di mahkamah.

Sepanjang bulan lalu, katanya, Bahagian Siasatan Jenayah Ibu Pejabat Polis Daerah (IPD) Sandakan, berjaya menyelesaikan 20 kes dengan jumlah kerugian dianggarkan RM52,000 dengan barangan rampasan dianggarkan bernilai RM30,000.

Antara kes yang berjaya diselesaikan ialah kes pecah rumah melibatkan ‘Geng Rahim’ yang telah melakukan sebanyak lapan kes sepanjang bulan lepas dengan nilai kerugian dianggarkan RM20,000, katanya pada sidang media di sini, hari ini.

Mohd Azhar berkata kumpulan itu tumpas selepas seorang lelaki tempatan berumur 40 tahun ditangkap kerana memecah masuk sebuah rumah di Taman Anggerik, Batu 8 dekat sini, pada malam 27 Sept lepas.

“Siasatan lanjut mendapati suspek mempunyai dua lagi rakan iaitu seorang tempatan berumur 32 tahun dan seorang warga Indonesia berumur 34 tahun, dan polis juga berjaya menangkap mereka,” katanya.

Mohd Azhar turut memberitahu dalam Operasi Dadu yang dijalankan selama empat bulan sejak Jun lepas, pihaknya telah melakukan 35 serbuan ke atas kegiatan perjudian di sekitar Sandakan dengan 21 lelaki dan 14 wanita ditangkap melibatkan nilai rampasan berjumlah RM7,022.

Beliau berkata operasi itu turut membuat 17 serbuan perjudian dalam talian dengan penangkapan lapan lelaki dan sembilan wanita melibatkan nilai rampasan berjumlah RM5,781.


Kluster Tembok Kota Kinabalu Paling Aktif Di Sabah

KOTA KINABALU: Kluster Tembok Kota Kinabalu yang membabitkan jangkitan Covid-19 di Penjara Kepayan, di sini, mencatat 27 lagi kes baharu, menjadikannya kluster paling aktif di Sabah, hari ini.

Jurucakap perkembangan harian Covid-19 Sabah, Datuk Masidi Manjun berkata, Kluster Kuarters Bata Durok yang dilaporkan di Keningau semalam, turut mencatat kes baharu yang tinggi hari ini, iaitu sebanyak 23 kes.

“Empat lagi kluster aktif di Sabah hari ini ialah Kluster Serudung Baru (15 kes), Kluster Paris Tiga (11 kes), Kluster Kebayau (enam kes) dan Kluster Brumas Camp (lima kes). Tiada kluster baharu direkodkan hari ini,” katanya dalam kenyataan media hari ini.

Sementara itu, Masidi berkata, tiga daerah iaitu Kota Kinabalu, Kudat dan Keningau mencatat peningkatan kes positif Covid-19 tertinggi dengan jumlah kes baharu di ketiga-tiga daerah itu mewakili separuh daripada 258 kes yang dilaporkan di Sabah, hari ini.

Beliau yang juga Menteri Kerajaan Tempatan dan Perumahan negeri berkata, Kota Kinabalu mencatat kes baharu terbanyak dengan 71 kes, diikuti Kudat (36 kes) dan Keningau sebanyak 23 kes menjadikan jumlahnya sebanyak 130 kes.

Katanya, peningkatan kes di Kota Kinabalu kebanyakannya disumbangkan melalui saringan kluster sedia ada dengan kes paling banyak menerusi Kluster Tembok Kota Kinabalu iaitu sebanyak 27 kes, diikuti Kluster Samudera (dua kes) dan Kluster Jalan Bundusan (satu kes).

“Turut menyumbang kepada peningkatan kes di Kota Kinabalu hari ini ialah 18 kes yang berpunca daripada saringan bersasar, saringan kontak rapat (12 kes) dan 11 kes menerusi berpunca pelbagai saringan.

“Bagi daerah Kudat pula, daripada 36 kes hari ini, sebanyak 19 kes berpunca daripada saringan kontak rapat, diikuti saringan bersasar (16 kes dan satu kes dikesan melalui saringan bergejala.

“Di Keningau pula, 23 kes yang direkodkan di daerah itu hari ini semuanya berpunca daripada saringan Kluster Kuarters Bata Durok, iaitu kluster berpunca dari sebuah kilang batu bata yang dilaporkan, semalam,” katanya.

Semalam, Kota Kinabalu mencatat 38 kes, manakala Kudat dan Keningau masing-masing 34 dan 11 kes.

Selain tiga daerah itu, Tawau turut mencatat kes yang tinggi hari ini dengan sebanyak 42 kes, meningkat sebanyak 31 kes berbanding hanya 11 kes, semalam.

Hari ini juga menyaksikan daerah Tenom yang berada dalam zon hijau sejak beberapa hari lalu kembali ke zon kuning selepas mencatat satu kes baharu.

Ia menjadikan Beluran satu-satunya kekal sebagai daerah hijau, manakala 17 daerah berada dalam zon merah dan dua daerah dalam zon jingga, manakala tujuh daerah dalam zon kuning. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12 Murid Di Sabah Dijangkiti Influenza A Setakat Ini

KOTA KINABALU: Jabatan Pendidikan Negeri Sabah (JPNS) merekodkan seramai 12 murid sekolah rendah yang dikesan dijangkiti Influenza A (H1N1) setakat ini.

Pengarahnya Dr Mistirine Radin berkata, pihaknya sudah memaklumkan perkara itu kepada Kementerian Pendidikan Malaysia (KPM) untuk tindakan lanjut.

Bagaimanapun, beliau tidak mengulas mengenai lokasi kesemua murid yang terkesan dengan H1N1 itu.

“Di Sabah ini masih terkawal. Setakat ini, sehingga Jumaat lepas, yang kami laporkan ke Kementerian Pendidikan baru 12 orang.

“Tetapi, semua dalam keadaan terkawal. Mereka sedang dirawat di hospital,” katanya ketika ditemui selepas melakukan tinjauan Program Sarapan Percuma (PSP) di Sekolah Kebangsaan Kebagu, di sini, pagi ini.

Pada 29 Disember 2019, Kementerian Kesihatan dan Kesejahteraan Rakyat Sabah merekodkan lapan kes H1N1 melibatkan kanak-kanak di negeri ini.

Menterinya Datuk Frankie Poon Ming dalam kenyataan media terdahulu mendedahkan, lapan kes berkenaan merangkumi kanak-kanak berusia satu hingga 12 tahun.

Kes itu dilaporkan sejak 15 Disember 2019.


700 Ekor Kucing Disumbat Dalam Sangkar, ‘Sedia Untuk Dihidangkan Sebagai Makanan’

Penyelamat dari kumpulan hak dan kebajikan haiwan menemui kucing-kucing dikurung dalam sangkar kecil dipercayai untuk dihidang sebagai makanan di hotel.

Video menunjukkan ratusan ekor kucing ‘mengiau’ meminta diselamatkan dari menjadi hidangan manusia yang tidak berhati perut.

Aktivis hak asasi haiwan, Li menemui tempat itu di halaman belakang sebuah hotel bajet di Linfen, China pada Khamis lalu.

Dia bergegas ke lokasi itu dan mendapati sebanyak 700 ekor kucing dikurung dalam sangkar kecil berada dalam keadaan menderita dan kelaparan.

“Tengoklah kucing-kucing malangnya. Begitu banyak sekali, seperti ada 1,000 ekor kucing di sini,” katanya dalam video tersebut.

“Haiwan ini hanya menunggu masa untuk dihidangkan sebagai makanan di atas meja. Kita perlu bantu mereka,” katanya lagi.

Klip video itu kemudian dimuat naik di laman Weibo yang seterusnya mendapat perhatian dari pihak polis.

Kucing-kucing malang itu dipercayai telah dicuri atau ditangkap secara haram.

Jurucakap kumpulan penyelamat haiwan berkata, “Banyak yang telah diselamatkan. Kami juga sediakan makanan dan minuman untuk haiwan ini. veterinar sedang memeriksa jika ada di antara kucing-kucing ini sakit atau cedera,” katanya.

Difahamkan, kucing-kucing tersebut akan dilepaskan dan diberi rawatan serta vaksin sebelum diserahkan kepada mereka yang sudi menjadikannya sebagai haiwan peliharaan.


Pemimpin pembangkang Sabah jumpa Dr Mahathir

KOTA KINABALU: Pemimpin pembangkang Sabah dari Gabungan Bersatu Sabah (GBS) semalam membuat kunjungan hormat kepada Perdana Menteri, Tun Dr Mahathir Mohamad di Yayasan Kepimpinan Perdana.

Mereka ialah Ahli Parlimen Kimanis, Datuk Seri Anifah Aman; Presiden Parti Solidariti Tanah Airku (STAR), Datuk Dr Jeffrey Kitingan; pemangku Presiden Parti Bersatu Sabah (PBS) Datuk Seri Dr Maximus Ongkili; Timbalan Presiden Parti Bersatu Rakyat Sabah (PBRS) Arthur Kurup dan pemimpin UMNO Sabah, Datuk Zakaria Edris.

Jeffrey dan Maximus adalah Timbalan Pengerusi bersama GBS.

Ketika dihubungi NSTP, Jeffrey berkata, kunjungan hormat itu adalah untuk menyampaikan beberapa isu berkaitan negeri ini kepada Perdana Menteri, antara lain keselamatan dan Perjanjian Malaysia 1963 (MA63).

“Kami hanya mengucapkan terima kasih kepadanya kerana melihat (MA63) sekarang … ia hanyalah kunjungan hormat biasa. Beliau juga mengiktiraf GBS dan sedar kita tidak lagi berada dalam Barisan Nasional (BN) tetapi kumpulan (baru),” katanya.

Ditanya jika Dr Mahathir ada berkata sesuatu yang lebih khusus, Jeffrey berkata, mereka cuma mengadakan perbincangan umum mengenai Malaysia.

“Beliau (Dr Mahathir) menyatakan mengenai keperluan untuk menjadi lebih demokratik dan telus. Beliau juga berkata jika ada dasar yang baik perlu disokong dan jika ia adalah dasar yang tidak bagus, jangan sokong kerana kita perlu menjadi lebih demokratik,” katanya tanpa mengulas lanjut.

Ditanya adakah GBS yang ditubuhkan secara rasmi membabitkan STAR, UMNO, PBRS dan PBS akan mengadakan mesyuarat dalam waktu terdekat, Jeffrey berkata, ia akan diadakan beberapa hari lagi.

Pada 18 Oktober lalu, lima pemimpin pembangkang turut membuat kunjungan hormat kepada Datuk Seri Anwar Ibrahim untuk mengucapkan tahniah kepadanya kerana kembali ke Parlimen selepas memenangi Pilihan Raya Kecil Port Dickson.

Anifah dan Jeffrey kemudian menyatakan pertemuan dengan Anwar bukan bersifat politik, sebaliknya memberi taklimat mengenai isu berkaitan Sabah.


Polis Ketat Kawalan Berikutan Keputusan Kes Musa

Pesuruhjaya Polis Sabah Datuk Omar Mammah berkata dua premis itu ialah kawasan Kompleks Mahkamah Kota Kinabalu dan Pusat Pentadbiran Negeri Sabah (PPNS).

Beliau berkata pihak polis telah menerima maklumat bahawa penyokong daripada kedua-dua pihak akan mengadakan perhimpunan di dua kawasan berkenaan.

“Penyokong daripada kedua-dua pihak (kerajaan dan pembangkang) diminta supaya tidak mengeluarkan perkataan yang boleh menimbulkan provokasi dan menganggu gugat keselamatan orang awam di kawasan mahkamah.

“Elakkan daripada insiden yang tidak diingini dan pihak polis tidak akan teragak-agak untuk mengambil tindakan jika mereka(penyokong) tidak mematuhi undang-undang,” katanya kepada pemberita sempena lawatan ke Ibu Pejabat Polis Daerah (IPD), Kota Kinabalu di sini hari ini.

Beliau berkata sebagai langkah keselamatan, anggota keselamatan juga dikerah untuk membuat tapisan di kawasan yang terlibat bagi mengelak daripada berlaku sebarang kejadian yang tidak diingini.

Pada 6 Jun lalu, Musa yang juga Anggota Dewan Undangan Negeri Sungai Sibuga memfailkan saman baharu terhadap Yang Dipertua Negeri Tun Juhar Mahiruddin dan Mohd Shafie bagi menggantikan saman yang difailkan pada 17 Mei lepas, memohon pengisytiharan Musa kekal sebagai ketua menteri Sabah yang sah. – BERNAMA


PKP Dijangka Tidak Dilanjut Jangka Panjang, PKPB 3 Bulan Turunkan Kes Covid-19 Kepada 2 Angka

PUTRAJAYA: Kementerian Kesihatan memberi gambaran bahawa Perintah Kawalan Pergerakan (PKP) yang dilaksanakan pada masa ini bakal berakhir, diikuti dengan PKP Bersyarat (PKPB) selama tiga bulan.

Ketua Pengarah Kesihatan, Tan Sri Dr Noor Hisham Abdullah berkata, kerajaan tidak bercadang untuk melaksanakan PKP untuk jangka panjang kerana ia boleh memberi kesan kepada ekonomi.

“Jika kita melaksanakan PKP selama empat minggu hingga awal Februari, dan diikuti dengan PKP Bersyarat selama tiga bulan, kita berharap kita dapat mengurangkan jumlah kes Covid-19 kepada dua angka,” kata Dr Noor Hisham, dalam sesi taklimat media secara maya pada Isnin.

Pada masa ini, PKP dilaksanakan di semua negeri kecuali Sarawak sehingga 4 Februari.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


30 Nelayan Kampung Forest Terima Lesen Bot

SANDAKAN: Seramai 30 orang nelayan tempatan di Kampung Forest yang terletak dalam kawasan Dewan Undangan Negeri Elopura menerima lesen bot.

Ahli Dewan Undangan Negeri (ADUN) Elopura Calvin Chong Ket Kiun menyampaikan lesen bot berkenaan kepada nelayan terbabit.

Calvin berkata kebanyakan penduduk kampung yang rata-rata golongan nelayan tidak tahu cara memohon lesen berkenaan.

“Saya bersama kakitangan telah mengambil inisiatif dengan memberi bantuan kepada mereka bagi memohon lesen itu agar nelayan-nelayan ini mudah menjalankan rutin menangkap ikan semasa di laut,” katanya.

Beliau berkata semua tahu dimana rata-rata penduduk di Kampung Forest adalah bekerja sebagai nelayan.

“Lesen bot ini adalah amat penting agar mereka boleh keluar ke laut untuk mencari rezeki dengan mematuhi undang-undang,” katanya selepas menyampaikan lesen bot di Kampung Forest, semalam.

Calvin mendoakan agar mereka mendapat rezeki yang baik sekaligus dapat menyarakan hidup sekeluarga.

Dalam pada itu, Calvin berkata pihaknya sedang merancang khusus untuk mereka menimba ilmu pengetahuan dalam seni kraf tangan dan cara memasak yang enak.

“Matlamat saya adalah ingin merancakkan ekonomi penduduk kampung agar mereka juga dapat hidup dengan senang serta dapat meningkatkan ekonomi,” katanya.

Beliau juga terharu kerana anak-anak nelayan ini turut menolong ibu bapa mereka ke laut menangkap ikan dan menjual di pasar.

“Ini adalah satu nilai murni dan sikap yang harus kita pelajari meringankan beban ibu bapa semasa cuti sekolah ini,” katanya.

Calvin akan berusaha untuk membantu rakyat di kawasannya dan menunaikan amanat yang diberi oleh rakyat.

“Saya akan teruskan berjuang demi pengundi-pengundi di kawasan Dewan Undangan Negeri Elopura agar terus mendapat pembelaan dan permasalahan mereka didengari oleh kerajaan baharu,” katanya.


Tuntutan Waris Sultan Sulu: Malaysia Hantar Nota Diplomatik

KUANTAN: Malaysia akan menghantar nota diplomatik kepada 168 negara yang menandatangani Konvensyen New York sebagai memberi makluman awal jika terdapat mana-mana pihak mahu membawa tuntutan mewakili pihak didakwa waris Sultan Jamalul Kiram II atau penimbang tara Dr Gondoza Stampa berhubung ‘Final Award’ kepada waris Sultan Sulu.

Menteri Luar Datuk Seri Saifuddin Abdullah berkata tindakan proaktif itu diambil supaya 168 negara itu mengetahui pihak berkenaan membuat tuntutan tersebut secara satu pihak selain proses diplomatik tersebut diharap membolehkan negara terbabit memaklumkan Malaysia jika ada permohonan serupa difailkan di negara mereka.

Secara keseluruhannya, terdapat 169 negara yang menandatangani Konvensyen New York, bagaimanapun Mahkamah Arbitrasi Paris, Perancis, sebelum ini telah membuat keputusan supaya Malaysia membayar pampasan AS$14.92 bilion (RM62.59 bilion) kepada pihak yang mendakwa sebagai waris Sultan Sulu.

“Kementerian Luar akan menghantar notis kepada Kementerian Luar 168 negara terbabit kerana Stampa telah membuat Final Award di Perancis dan kita tidak tahu jika mereka (Stampa dan waris Sultan Sulu) akan berhenti di Perancis atau ke negara lain pula selepas ini dengan tuntutan sama.

“Kita telah membuat permohonan untuk membatalkan Final Award ini dan kini sedang menunggu keputusan daripada Mahkamah Perancis yang dijangkakan tidak lama lagi,” katanya pada sidang media semasa ditemui pada Jamuan Raya Parlimen dan Perikatan Nasional (PN) Indera Mahkota di sini hari ini.

Kerajaan Malaysia tidak mengiktiraf tuntutan dibuat pihak mendakwa waris kepada Sultan Sulu dan menolak sepenuhnya Final Award dikeluarkan Stampa atas dakwaan pelanggaran Perjanjian 1878 antara Sultan Sulu ketika itu dengan Baron de Overbeck dan Alfred Dent, yang menyaksikan Sultan Sulu menyerahkan buat selama-lamanya wilayahnya di Borneo Utara, kini Sabah.

Sebagai balasan, Sultan Sulu serta warisnya diberikan wang serahan RM5,300 setiap tahun, bagaimanapun susulan serangan bersenjata di Lahad Datu, bayaran itu dihentikan pada 2013.

Saifuddin yang juga Ahli Parlimen Indera Mahkota berkata beliau bertemu Ketua Menteri Sabah Datuk Seri Hajiji Noor semalam, dan memaklumkan tindakan kerajaan Persekutuan dalam menangani isu tuntutan waris Sultan Sulu, dengan kedua-dua pihak bersetuju pertemuan lebih kerap dapat dilakukan bagi melancarkan usaha tersebut.

Selain berkaitan tuntutan Sultan Sulu, Saifuddin berkata beliau dan Hajiji juga bersetuju supaya wakil rasmi dari Sabah akan dilibatkan dalam dua jawatankuasa perundingan sempadan Malaysia-Indonesia yang membabitkan sempadan maritim dan darat.

“Saya juga akan bertemu dengan Ketua Menteri, Menteri Besar dan Premier negeri yang bersempadan dengan negara-negara jiran supaya kita lebih bersistematik dan jawatankuasa perundingan sempadan akan ada wakil negeri berkaitan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kertas Siasatan Kes Pukul Guru Tabika Diserah Kepada Paguam Negara

SEMPORNA: Polis telah melengkapkan siasatan berhubung kes seorang guru Taman Bimbingan Kanak-Kanak (Tabika) Jabatan Kebajikan Masyarakat (Kemas) yang dipukul enam sekeluarga baru-baru ini.

Ketua Polis Daerah Semporna, Superintenden Sabarudin Rahmat berkata, laporan perubatan mangsa juga telah diterima dan diserahkan kepada Jabatan Peguam Negara untuk tindakan susulan.

Katanya, kesemua suspek juga telah dibebaskan dengan jaminan polis selepas direman selama tiga hari dan menunggu arahan daripada Timbalan Pendakwa Raya sama ada pendakwaan akan dilakukan di mahkamah.

“Memang kami ada menerima laporan perubatan mangsa dari pihak hospital sekali gus melengkapkan laporan yang dilakukan.

“Kemudian semua dokumen berkenaan diserahkan kepada Timbalan Pendakwa Raya untuk tindakan lanjut,” katanya ketika dihubungi hari ini.

Borneo Today sebelum ini melaporkan, dalam kejadian pada pukul 8 pagi, 21 Oktober lalu, Faujiah Piong, 35, mengalami kecederaan di beberapa anggota badan termasuk kepala dan mata selepas mendakwa dipukul menggunakan objek keras seperti kayu, besi serta kerusi oleh enam sekeluarga berusia antara 18 hingga 62 tahun.

Difahamkan sebelum kejadian, mangsa yang hendak memulakan sesi pembelajaran terkejut melihat tindakan salah seorang suspek wanita yang juga pembantu guru di sekolan itu, membawa semua murid keluar dari kelas dan mengunci pintu.

Mangsa turut mendakwa dicabul oleh dua lelaki yang juga anak kepada pembantu Tabika Kemas tersebut, selain beberapa barang peribadinya dirampas seperti duit, gelang tangan emas dan telefon bimbit.

Insiden ngeri mangsa itu kemudiannya menjadi tular di Facebook dan mendapat banyak komen dan perkongsian daripada netizen.

Kes tersebut turut mendapat perhatian Timbalan Menteri Dalam Negeri, Datuk Mohd Azis Jamman menerusi akaun Facebooknya yang meminta mangsa membuat laporan polis, sebelum berjanji akan menyiasat perkara tersebut.


RM316.9 juta untuk jalan luar bandar Sabah

PENAMPANG, 7 April – Kementerian Pembangunan Luar Bandar terus memberi komitmen memperkasa lagi jaringan perhubungan kawasan luar bandar Sabah menerusi pelaksanaan sebanyak 81 projek pembinaan Jalan Luar Bandar (JALB) di negeri itu melibatkan peruntukan RM316.9 juta pada tahun ini.

Menterinya Datuk Seri Rina Harun berkata sebanyak tiga daripada projek itu telah disiapkan dan boleh dimanfaatkan oleh penduduk kampung, 30 projek sedang dalam pembinaan, manakala selebihnya masih dalam pelbagai peringkat pelaksanaan.

Katanya tiga projek JALB disiapkan itu ialah Jalan Ansip-Dalit-Kahaba di Keningau sepanjang 43 kilometer dan sebuah jambatan memanfaatkan 5,000 penduduk dari 11 kampung; Jalan Nibang di Pitas sepanjang 18.5 kilometer dan dua jambatan (memanfaatkan 3,000 penduduk dari 12 kampung); Jalan Rosok Ginapas, Kota Belud sepanjang tiga kilometer (memanfaatkan 1,000 penduduk).

“Jalan-jalan di Keningau, Pitas dan Kota belud ini memudahkan para penduduk kawasan luar bandar untuk berulang-alik menjalankan aktiviti harian yang sebelum ini tidak mempunyai jalan perhubungan lengkap dan belum berturap,” katanya.

Beliau berkata demikian kepada pemberita selepas menyempurnakan majlis penyerahan projek kerja-kerja pembaikan cerun dan kerja-kerja berkaitan di Taman Bimbingan Kanak-Kanak (Tabika) Jabatan Kemajuan Masyarakat (Kemas) Kampung Limbanak di sini, hari ini.

Selain pembangunan JALB Sabah, Rina berkata, kementeriannya juga telah mengenalpasti sebanyak 50 projek jalan perhubungan desa untuk dilaksanakan di negeri itu pada peringkat pertama tahun ini melibatkan peruntukan RM10 juta.

“Projek jalan perhubungan desa itu telah diluluskan dan dalam proses sebut harga. Pembinaan projek itu dijangka siap pada Jun 2019. Kementerian juga sedang mengenalpasti senarai jalan perhubungan desa yang akan dilaksanakan bagi peringkat kedua kelak mengikut keutamaan keperluan,” katanya.

Sementara itu, Rina berkata, sebanyak 44 program ameniti sosial juga akan dilaksanakan termasuk menaiktaraf serta membaik pulih masjid dan surau, dewan serbaguna, jambatan dan sistem perparitan di kawasan luar bandar Sabah melibatkan peruntukan RM6.47 juta.

Kesemua projek pembangunan infrastruktur luar bandar di Sabah itu akan dilaksanakan dan disiapkan pada tahun ini bagi memberi manfaat kepada penduduk di kawasan tersebut sekali gus memastikan keselesaan dan kesejahteraan mereka, katanya.

Mengenai projek kerja pembaikan cerun, Rina berkata, projek disiapkan pada November itu dilaksanakan bertujuan mengelak kejadian tanah runtuh daripada berlaku sekali gus memastikan keselamatan dua Tabika Kemas berhampiran yang mempunyai kira-kira 50 murid.


Shafie terima kunjungan hormat pengurusan NSTP, MPB

KOTA KINABALU: Ketua Menteri Sabah, Datuk Seri Mohd Shafie Apdal, hari ini menerima kunjungan hormat daripada pengurusan kanan The New Straits Times Press (M) Berhad (NSTP) dan Media Prima Berhad (MPB) di pejabat beliau di Pusat Pentadbiran Negeri Sabah (PPNS) di Kota Kinabalu.

Kunjungan disertai Ketua Pegawai Eksekutif NSTP, Datuk Seri Abdul Jalil Hamid; Pengarang Kumpulan BH, Khaidir A Majid; Ketua Pegawai Eksekutif Rangkaian Televisyen Media Prima (MPTN), Johan Ishak; Pengarang Eksekutif Projek Khas BH, Datuk Ahmad Zaini Kamaruzzaman dan Pengurus Besar Kumpulan Jabatan Komunikasi Korporat MPB, Azlan Abdul Aziz.

Pertemuan selama kira-kira 30 minit itu, antara lain menjelaskan mengenai operasi akhbar terbitan NSTP dan saluran televisyen di bawah MPB, selain perancangan kerjasama dengan kerajaan negeri bagi program memberi kesan kepada rakyat. – Berita Harian


Maut sebelum berbuka

KUNAK: Seorang operator kilang maut apabila motosikal ditunggangnya terbabit nahas dengan sebuah lori, di Kilometer 8 Jalan Kunak-Lahad Datu, di sini.

Dalam kejadian kira-kira jam 4 petang semalam itu, Mohammad Aiman Amiruddin, 18, meninggal dunia di tempat kejadian akibat patah kedua-dua bahagian paha, selain mengalami kecederaan dalaman.

Difahamkan, sebelum kejadian, mangsa dalam perjalanan dari arah Jalan Lahad Datu menuju ke pekan Kunak, manakala lori yang dipandu seorang warga tua berusia 77 tahun itu dari arah bertentangan.

Ketua Polis Daerah Kunak, Superintenden Baharin Md Tahir, berkata sejurus tiba di tempat kejadian, mangsa dipercayai cuba memotong sebuah kenderaan lain, namun tidak berjaya sebelum melanggar lori yang datang dari arah bertentangan.

“Akibat pertembungan itu, mangsa yang berasal dari Kampung Merpati, Ladang Mostyn dekat sini, terseret sejauh 14 meter dan meninggal dunia di lokasi kejadian,” katanya dalam kenyataan di sini hari ini.

Baharin berkata, pemandu lori yang turut mengalami kecederaan parah di kepala selain patah tangan kanan, dibawa ke di Hospital Kunak, sebelum di rujuk ke Hospital Tawau untuk rawatan lanjut.

Katanya, siasatan awal mendapati kejadian berlaku sebelum selekoh arah ke Jalan Lahad Datu dengan keadaan jalan berturap membabitkan satu lorong, dua hala serta garisan berkembar di tengah jalan.

“Siasatan lanjut masih diteruskan dan kes disiasat mengikut Seksyen 41 (1) Akta Pengangkutan Jalan 1987,” katanya. – Berita Harian


Sekali Lagi Rekod Tertinggi 7,857 Kes Baharu Covid-19 Hari Ini

PUTRAJAYA: Kementerian Kesihatan melaporkan satu lagi rekod tertinggi sebanyak 7,857 kes Covid-19 hari ini.

Rekod tertinggi sebelumnya adalah semalam dengan 7,478 kes.

Menerusi tweet, Ketua Pengarah Kesihatan Dr Noor Hisham Abdullah berkata bahawa jumlah jangkitan kini adalah 541,224.

Selangor mencatatkan jumlah kes tertinggi dengan 2,675.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sarifuddin, Ma’mun gandingan peneraju Warisan Kalabakan

TAWAU: Pembantu Menteri Kewangan merangkap Ahli Dewan Undangan Negeri (Adun) Merotai Sarifuddin Hata menang tanpa bertanding jawatan Ketua Warisan Bahagian Kalabakan.

Timbalan Ketua Bahagian dimenangi Ahli Parlimen Kalabakan Ma’mun Sulaiman dengan majoriti 93 undi untuk menewaskan pencabarnya, Saharun Abunawas.

Naib Ketua Bahagian pula Farizah Kamazeri, Ketua Wanita dimenangi Mardianah Menteng, Mohd Afsar Abd Latif (Ketua Wira) dan Rina Jainal (Ketua Wirawati).

Sarifuddin yang ditemui berharap semua 15, 000 ahli Warisan Kalabakan merapatkan saf sesama mereka dan memberi fokus hala tuju seterusnya membela hak-hak rakyat.

“Sememangnya menjadi Ketua Bahagian ini besar tanggungjawabnya dan kita kena jaga ahli sebab sekarang banyak dugaannya termasuk banyak parti yang masuk Sabah.

“Tapi saya fikir rakyat sudah bijak bahawa perlunya kita bersatu dengan parti yang diinginkan untuk anak Sabah supaya kita lebih kuat menuntut hak Sabah,” katanya.

Menurutnya, tanggungjawab kepimpinan parti dan kesemua kepimpinan baharu parti itu terus bersatu hati tanpa melupakan tujuan asal semenjak sebelum pilihan raya lagi.

Beliau juga berharap kesemua ahli termasuk mereka yang tewas dalam pemilihan parti kembali bersatu hati kerana kalah dan menang menjadi adat pertandingan.

“Agenda kita selepas ini untuk mengadakan mesyuarat melaksanakan Jejak Kasih Warisan supaya mendekati akar umbi dan mengenalpasti permasalahan mereka.

“Sebelum ini kita sibuk menstruktur kerajaan, tapi sekarang kita harus kembali beramah mesra dengan ahli-ahli parti khususnya untuk Wira dan Wirawati,” katanya.

Ma’mun yang ditemui pula mengakui tidak meletakkan harapan untuk menang, namun bersyukur dan berterima kasih dengan kepercayaan daripada perwakilan.

Mengulas lanjut, beliau optimis melihat pertandingan itu sebagai pemangkin penyatuan silaturahim sesama kepimpinan dan ahli-ahli Warisan Kalabakan.

“Sebagai Timbalan Ketua Bahagian, kita akan terus menyokong kepimpinan parti termasuklah Ketua Bahagian, dan optimis dengan kepimpinan yang ada,” katanya.

Untuk rekod, mesyuarat agung pemilihan dan tiga sayap Warisan Kalabakan di Dewan SJK (c) Yuk Chin di sini pada Sabtu, berjalan lancar tanpa sebarang insiden kekecohan dan pergaduhan. – Utusan Borneo


Patah balik nak ambil beg

PENUNGGANG motosikal yang melarikan diri selepas merempuh seorang pegawai Jabatan Pengangkutan Jalan (JPJ) berjaya ditahan selepas dia datang semula ke lokasi kejadian untuk mengambil beg yang terjatuh.

Dalam kejadian 9.30 pagi semalam, pegawai berusia 41 tahun bersama 17 anggota JPJ menjalankan sekatan jalan raya di Jalan Tun Fuad Stephens berdekatan Taman Awam Teluk Likas, Kota Kinabalu.

Ketika itu, pegawai terbabit cuba menahan motosikal yang ditunggang suspek dengan menggunakan isyarat tangan untuk berhenti namun lelaki itu bertindak memecut sebelum merempuhnya.

Akibat kejadian itu, pegawai cedera ringan di muka, kaki dan punggung manakala suspek terus meninggalkan lokasi kejadian.

Bagaimanapun selepas setengah jam kemudian, suspek dikatakan datang semula ke lokasi untuk mengambil begnya yang terjatuh sebelum dia ditahan.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan ada menerima laporan itu dan siasatan mendapati suspek tidak mempunyai lesen motosikal.

“Suspek berusia 20 tahun bersama motosikal ditahan untuk siasatan lanjut.

“Kes disiasat mengikut seksyen 42(1) Akta Pengangkutan Jalan (APJ) 1987,” katanya. – Harian Metro


Pak Ishak Meninggal Dunia Selepas Sebulan Hajat Ditunaikan Ustaz Ebit Liew

ALOR SETAR: “Ketika hayatnya, arwah suami pernah beritahu jika hajatnya dapat membawa saya, anak-anak dan cucu berpindah ke rumah yang lebih selesa, itu sudah cukup bermakna buatnya sebelum dia meninggal dunia.

“Sekarang semuanya sudah tertunai, namun dia hanya sempat tinggal di rumah ini selama lebih sebulan sebelum dia pergi buat selamanya,” kata Jamaliah Rejab, 54.

Menurut Jamaliah, suaminya, Ishak Darus, 77, atau Pak Ishak meninggal dunia jam 8.30 pagi tadi di rumah mereka di Lorong Fajar, Taman Uda, Jalan Sultanah, hari ini.

Katanya, arwah yang menghidap angin ahmar tidak berselera makan sejak beberapa hari lalu dan hanya tidur sepanjang hari sejak mereka berpindah ke rumah baru itu.

“Saya rasa kehilangan sebab kami pernah hidup susah senang bersama di rumah lama di Lorong Gedebang, Jalan Langgar sebelum ini.

“Kami hanya tahu dia sudah tiada apabila makcik yang datang cuci luka di kaki saya (akibat kencing manis) pagi tadi beritahu, arwah suami dah meninggal apabila tiada tindak balas dan saya ingatkan dia tidur, ” katanya ketika ditemui di rumahnya di sini hari ini.

Jamaliah berkata, arwah yang tidak mampu bercakap akibat sakit angin ahmar, hanya mampu berkomunikasi menggunakan isyarat tangan malah suaranya juga tidak jelas.

Katanya, kira-kira jam 7 pagi tadi, dia menunjukkan dadanya sakit dengan menggosok tangan pada dadanya kepada anak lelaki sulung mereka.

“Anak saya sapu minyak pada dadanya sebelum dia keluar bekerja dan lepas itu dia tidur.

“Tak lama kemudian baru saya dimaklumkan arwah dah tak ada,” katanya.

Kisah Pak Ishak dan keluarganya, pernah mendapat liputan meluas bulan lalu apabila pendakwah bebas, Ebit Liew, datang memujuk dan membantunya berpindah ke rumah baru meninggalkan kediaman lama yang daif, April lalu.

Pak Ishak meninggalkan isteri yang tidak bekerja dan 10 anak iaitu tiga lelaki dan tujuh perempuan masing-masing berusia 33 hingga 17 tahun.

Lapan daripada 10 anak Pak Ishak tinggal bersamanya di rumah lama di Lorong Gedebang, yang menjadikan keseluruhan isi rumah yang menetap di situ seramai 20 orang.

Jamaliah mendakwa, ketika ini ramai yang datang ke rumah mereka mencemuh anak-anaknya dan menyuruh mereka mengemas rumah disebabkan mereka dapat tinggal di situ.

Katanya, dia akan terus tinggal di situ bersama anak-anaknya dan cucu, selagi termampu.

Sementara itu, Imam Masjid Sultanah Bahiyah, Mustafa Kamil berkata, pihaknya bersama penduduk kawasan itu berusaha membantu membuat kutipan kecil bagi menguruskan pengebumian arwah Pak Ishak.

Beliau berkata, jenazah Pak Ishak dijangka akan dikebumikan di Tanah Perkuburan Islam Taman Uda lepas solat Asar petang ini.

Jawatankuasa Peduli Rakyat penduduk taman itu, Nasir Ismail berkata, beliau sudah menghubungi Ustaz Ebit Liew untuk memaklumkan berita kematian Pak Ishak pagi tadi.

Katanya, pihaknya juga akan membantu menguruskan keluarga arwah sejurus urusan pengebumian selesai petang ini.

“Kami tak bantu banyak, cuma yang perlu saja malah sejak mereka berpindah sini kami banyak membantu menguruskan mereka,” katanya. – Berita Harian


5 PATI Filipina Gagal Seludup Masuk Ke Sabah

SANDAKAN: Cubaan lima pendatang asing tanpa izin (PATI) warga Indonesia menyeludup masuk ke Sabah berjaya dikesan Pasukan Polis Marin (PPM) Sandakan di kawasan perairan Pulau Nunuyan pada 3 pagi tadi.

Pegawai Pemerintah PPM Sandakan, Deputi Superitendan Rusdin Banin berkata, tangkapan itu membabitkan lima lelaki warga Filipina yang berusia antara 17 hingga 28 tahun dan kesemua mereka mengaku datang dari Basilan, Filipina.

“Pihak kami turut merampas sebuah bot laju dan dua buah enjin yang digunakan dalam aktiviti tersebut. Nilai rampasan dianggarkan bernilai RM14,200.

“Kesemua tangkapan dan rampasan dibawa ke markas operasi PPM Sandakan bagi proses dokumentasi sebelum diserahkan kepada Jabatan Siasatan Jenayah Ibu Pejabat Daerah (IPD) Sandakan untuk siasatan lanjut,” katanya dalam satu kenyataan, di sini hari ini.

Kes ini disiasat dibawah Akta Imigresen 1959/63.

Rusdin turut mengingatkan masyarakat maritim yang tinggal di persisiran pantai disarankan agar menyalurkan maklumat mengenai aktiviti jenayah di perairan kepada Pasukan Polis Marin Sabah melalui aplikasi WhatsApp ke talian 013-2831197 atau berhubung terus dengan mana-mana balai polis berdekatan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Pun Tak Suka Orang ‘Lompat-Lompat’ Parti, Kata Bung

KUALA LUMPUR: Ahli Parlimen Kinabatangan Bung Moktar Radin menggesa semua wakil rakyat menyokong usul Rang Undang-Undang (RUU) Akta Anti Lompat Parti yang akan dibawa oleh bekas Timbalan Speaker Azalina Othman Said di Dewan Rakyat nanti.

Beliau berkata, sokongan terhadap akta itu perlu bagi memastikan kerajaan yang stabil demi kemakmuran negara.

“Saya tidak suka orang lompat-lompat. Saya setuju dengan Shah Alam (Ahli Parlimen).

“Waktu orang lompat-lompat (parti) di Sabah, saya seorang yang tinggal tak lompat,” katanya ketika membahaskan Rang Undang-Undang Perbekalan 2022 di Dewan Rakyat.

Beliau berkata demikian selepas Khalid Samad (PH-Shah Alam) mencelah perbahasan itu dengan menyelar tindakan Ahli Parlimen yang melompat parti sehingga menyebabkan jatuhnya kerajaan Pakatan Harapan (PH) dan menyebabkan politik dan kerajaan tidak stabil sehingga masa ini.

Dalam pada itu Bung berkata, disebabkan itu beliau juga menyokong untuk diadakan pilihan raya umum.

Bagaimanapun, beliau mengingatkan supaya tidak berlakunya wakil rakyat yang melompat parti jika diadakan pilihan raya.

“Ahli Parlimen Pengerang (Azalina) pun sedang rangka satu usul, iaitu Akta Anti Lompat Parti. Saya memang sokong dan saya harap Shah Alam pun sokong. Kita tak mahu orang lompat-lompat. Kita menang-menang dan kalau kalah, kalah.

“Apa mau takut, lawan sajalah,” katanya. – FMT


Kantoi Curang, Suami Potong & Bawa Lari Kemaluan Kekasih Isteri

BERANG perhubungan dikhianati, seorang lelaki menyerbu masuk ke rumah jirannya sebelum mengacu pistol pada kekasih isterinya dan mengikat mangsa lalu memotong zakarnya, kemudian membawanya lari.

Dalam kejadian yang berlaku di Bell, Florida, suspek, Alex Cesar Bonilla, 49, memotong zakar mangsa dengan gunting selepas memecah masuk ke rumah mangsa, Tomas Martinez-Gomez, 32.

Mangsa segera menghubungi talian kecemasan untuk meminta bantuan dan polis tiba di rumah mangsa tidak beberapa lama kemudian.

Menurut Gomez, Bonilla memecah masuk ke rumah dan mengancam untuk membunuhnya sekiranya dia melawan.

Suspek membawa mangsa ke bilik tidur sebelum diikat dan dipotong kemaluannya.

Ketika kejadian, dua kanak-kanak turut berada ddi dalam rumah tersebut.

Suspek berjaya ditahan di tempat kerjanya dan ditahan di penjara kerana gagal membayar ikat jamin AS$1.25 juta (RM5.13 juta).

Siasatan awal mendapati, suspek berbuat demikian selepas mengetahui isterinya melakukan hubungan intim dengan mangsa beberapa minggu lalu.

Mangsa masih berada di hospital dan pulih dari kecederaan, tetapi tidak diketahui apa yang berlaku terhadap kemaluannya.


Anggota AADK Cedera Ketika Tahan Penagih Dikehendaki

KOTA KINABALU: Seorang anggota Agensi Anti Dadah Kebangsaan (AADK) cedera di ibu jari tangan kiri akibat terkena gari ketika cuba menahan seorang penagih yang mempunyai waran tangkap dalam Operasi Cegah yang berakhir awal pagi, hari ini.

Dalam kejadian kira-kira jam 2 pagi itu, sepasukan anggota AADK Kota Kinabalu diketuai Zakry Mat Zudin bersama enam anggota menjalankan pemeriksaan di rumah suspek di Kampung Cenderamata 2, Likas.

Ketika suspek cuba ditahan, dia enggan memberi kerjasama malah ketika anggota cuba gari tangannya, dia agrasif menyebabkan berlaku pergelutan hingga salah seorang anggota mengalami cedera di ibu jari tangan kirinya akibat terkena gari.

Ketua operasi AADK Kota Kinabalu, Zakry Mat Zudin berkata, lelaki berusia 34 tahun antara sembilan lelaki yang ditahan dalam Ops Cegah sekitar Manggatal dan Penampang yang bermula jam 10 malam dan berakhir jam 3 pagi tadi.

“Suspek itu mempunyai waran tangkap yang dikeluarkan oleh Mahkamah Kota Kinabalu mengikut Seksyen 6(1) Akta Penagih Dadah.

“Turut ditahan lapan penagih dadah dan dua daripadanya adalah orang kena pengawasan (OKP),” katanya ketika ditemui selepas operasi itu.

Menurutnya, semua ditahan berusia 19 hingga 42 tahun dan hasil ujian saringan air kencing didapati mereka positif dadah jenis syabu.

“Semua suspek disiasat mengikut Seksyen 3(1) Akta Penagih Dadah (Rawatan dan Pemulihan) 1983.

“Pihak AADK Kota Kinabalu akan terus melakukan pemantauan dari semasa ke semasa bagi membanteras kegiatan penagihan dadah,” katanya.


Musim Tengkujuh Di Sabah Tidak Jejas Pengluaran Sayur Di Kundasang

KOTA KINABALU: Musim tengkujuh dengan kekerapan hujan yang tinggi sejak akhir-akhir ini di Sabah, tidak menjejaskan pengeluaran sayur-sayuran tanah tinggi di Kundasang.

Pengerusi Persatuan Penjaja Kundasang, Mariana Taliban berkata, pengeluaran sayur di Kundasang stabil dan mencukupi bagi menampung permintaan pemborong serta pelanggan yang berkunjung ke lokasi peranginan yang terkenal dengan kesegaran sayuran tanah tinggi.

Katanya, cuaca ketika ini boleh dikategorikan baik walaupun hujan lebat berlaku beberapa hari lalu namun situasi itu tidak menjejaskan pengeluaran sayuran.

“Bekalan sayur mencukupi, tiada masalah dan masih boleh memenuhi permintaan.

“Harga sayur juga tidak mengalami kenaikan kecuali sedikit kenaikan harga untuk sayur kubis bulat iaitu kini RM1.50 sekilogram.

“Kenaikan ini bukan kerana bekalan sayur itu (kubis bulat) tidak cukup tetapi bekalannya pada tahap sederhana namun stabil. Bagaimanapun sayur lain seperti sawi, kubis bunga, brokoli dan tomato juga mencukupi.

“Secara keseluruhannya, setakat ini bekalan sayur tanah tinggi adalah mencukupi malah mampu memenuhi permintaan bukan saja untuk bekalan di Kundasang malah tempat lain seperti Kota Kinabalu, Tawau, Lahad Datu, Semporna dan Labuan,” katanya.

Oleh itu katanya, orang ramai terutama pemborong dan peniaga tidak perlu bimbang kerana bekalan sayur tanah tinggi masih mencukupi untuk memenuhi permintaan.

Walaupun bekalan mencukupi dan stabil pada masa ini, Mariana berkata, lazimnya mulai November, bekalan sayur mulai berkurangan.

“Mungkin juga kerana hujung tahun adalah musim hujan menyebabkan banyak tanaman kurang mengeluarkan hasil. Bagaimanapun, setakat ini bekalan masih mencukupi,” katanya.

Dalam pada itu katanya, tempoh pengeluaran tanaman bagi setiap peladang berbeza dan jika semua hasil tanaman masing-masing dituai serentak, pasti berlaku pengeluaran yang banyak di pasaran.


Gempa Bumi Lemah Berlaku Di Kundasang

KOTA KINABALU: Gempa bumi lemah berukuran 3.4 pada skala Richter dikesan berlaku di Kundasang pada 6.20 pagi tadi.

Jabatan Meteorologi Malaysia (MetMalaysia) menerusi kenyataan memberitahu gempa bumi itu berlaku di koordinat 6.1 darjah utara dan 116.6 darjah timur di Kundasang.

“Gempa bumi itu dikesan 12 kilometer barat laut dari Ranau dengan kedalaman 10 kilometer.

“Gegaran mungkin dirasai di sekitar Kundasang dan Ranau. Jabatan Meteorologi Malaysia akan terus memantau keadaan ini,” menurut kenyataan itu, hari ini.

Sementara itu, Pusat Gerakan Operasi Jabatan Bomba dan Penyelamat Malaysia Negeri Sabah setakat ini tidak menerima apa-apa laporan kejadian tidak diingini akibat gempa bumi lemah itu.

Khamis lepas, satu gempa bumi lemah berukuran 3.2 skala Richter turut dikesan berlaku di Semporna. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumlah Ingkar PKP Meningkat Mendadak Di Sabah

TAWAU: Tangkapan individu ingkar Perintah Kawalan Pergerakan (PKP) meningkat mendadak di Sabah, dalam tempoh lima hari fasa ketiga, sekali gus menunjukkan masih ramai tidak mengambil serius arahan pihak berkuasa.

Pesuruhjaya Polis Sabah, Datuk Zaini Jass, berkata Sabah merekodkan seramai 525 individu ditahan sepanjang tempoh itu, berbanding 282 tahan dalam tempoh dua minggu fasa kedua PKP.

Katanya, dalam tempoh lima hari fasa ketiga PKP itu juga menyaksikan 143 kertas siasatan dibuka berbanding 163 sepanjang dua minggu fasa kedua PKP.

“Polis serius untuk menghentikan sebarang rantaian COVID-19, cukup masa untuk memberi nasihat dan semua penduduk sudah tahu mengenai PKP.

“Saya mengarahkan jika perlu mengeluarkan Black Maria, lakukan tangkapan kepada yang ingkar PKP, jumpa, tangkap,” katanya kepada pemberita di Ibu Pejabat Polis Daerah Tawau di sini, hari ini.

Setakat ini, katanya, seramai 905 individu ditahan sejak PKP dikuatkuasakan, pada 18 Mac lalu.

Zaini berkata, pihaknya turut meningkatkan kawalan keselamatan di sempadan Indonesia dan Filipina bagi menghalang cubaan kemasukan warga asing ke negara ini.

Katanya, langkah itu diambil bagi mengelak penularan COVID-19, di negara ini. – BERNAMA


Terus Meningkat, 2,551 Kes Positif Baharu, 2 Kematian

PUTRAJAYA: Covid-19 di Malaysia terus meningkat dengan 2,551 jangkitan baharu direkodkan pada Jumaat.

Ia menjadikan jumlah kes keseluruhan sebanyak 370,528 kes setakat ini.

Menurut Ketua Pengarah Kesihatan, Tan Sri Dr Noor Hisham Abdullah menerusi Twitter, Sarawak mencatatkan kes harian tertinggi dengan 960 jangkitan baharu.

Ia diikuti Selangor dengan 590 kes, Kuala Lumpur (245) dan Kelantan (164).

Tambah Dr Noor Hisham, dua kes kematian akibat Covid-19 direkodkan hari ini, menjadikan jumlah keseluruhan 1,365 kes.

“Daripada maklumat terkini yang dilaporkan ke Crisis Preparedness and Response Centre (CPRC) Kebangsaan, dimaklumkan dua kematian dilaporkan hari ini.

“Justeru, jumlah kumulatif kes kematian Covid-19 di Malaysia sebanyak 1,365 kes,” ujarnya.

Sehingga hari ini, 1,524 kes telah pulih dan dibenarkan discaj menjadikan 350,563 kes keseluruhan pulih di Malaysia.

Untuk rekod semasa, 227 kes positif Covid-19 kini dirawat di unit rawatan rapi (ICU) dan 91 kes memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Bayi 4 Bulan Antara Korban Terbaharu Di Sabah

KUALA LUMPUR: Seorang bayi berusia empat bulan merupakan antara 17 kes kematian akibat COVID-19 yang dilaporkan di negara ini pada Khamis.

Menurut Ketua Pengarah Kesihatan, Tan Sri Dr Noor Hisham Abdullah, bayi tersebut disahkan meninggal dunia di Hospital Tawau, Sabah.

“Kes ke-167032 yang melibatkan bayi warga tempatan itu dilapor mempunyai latar belakang penyakit iaitu masalah jantung,” jelasnya.

Kes kematian ke-812 itu merupakan korban termuda akibat virus COVID-19 selepas bayi berusia setahun disahkan meninggal dunia tahun lepas.

Sebelum ini, seorang bayi perempuan warga tempatan berusia setahun disahkan meninggal dunia pada 6 Oktober lalu di Hospital Semporna, Sabah.

Pada Khamis, Malaysia merekodkan peningkatan kes positif COVID-19 dengan sejumlah 4,571 lagi kes baharu disahkan dalam tempoh 24 jam lalu.

Jumlah kes tersebut membawa Selangor sebagai negeri tertinggi merekodkan kes baharu iaitu 2,056 yang dilaporkan, diikuti Johor sebanyak 664 lagi kes dan Kuala Lumpur dengan 481 kes. – AWANI


PPBM Sabah sedia beri ruang generasi muda ceburi politik

KOTA KINABALU: Parti Pribumi Bersatu Malaysia (PPBM) Sabah bersedia memberi ruang dan platform baharu kepada golongan muda untuk turut menceburi politik melalui parti berkenaan.

Penyelaras PPBM Sabah Datuk Hajiji Noor berkata, kehendak golongan muda tidak boleh diketepikan kerana peranan mereka adalah mencorakkan masa depan negara.

“Kita telah melihat bagaimana mereka bersuara, dan suara mereka telah turut merubah landskap politik negara di dalam pilihanraya umum ke-14 yang lalu.

“Oleh itu, Bersatu Sabah bersedia memberi ruang kepada mereka,” katanya ketika berucap sempena Majlis Pelancaran PPBM Sabah, di sini pada Sabtu.

Jelas Ahli Dewan Undangan Negeri (Adun) Sulaman itu, penubuhan PPBM di negeri ini sememangnya ditunggu-tunggu oleh rakyat khususnya bumiputera atau pribumi Sabah.

Beliau yakin bahawa kewujudan parti nasional itu di Sabah akan menjadi alternatif kepada rakyat bumiputera sebagai satu parti pilihan yang memperjuangkan serta melindungi kepentingan bumiputera, ekoran lanskap politik negara yang sudah berubah.

Sehubungan itu, Hajiji tidak bersetuju sama sekali dengan tanggapan segelintir pihak yang menyatakan bahawa PPBM datang ke Sabah untuk menjajah dan perlu dikikis.

“Cuba kita melihat kepada senario politik di Sabah, sebelum ini jelas membuktikan bahawa parti nasional diterima, disokong dan diberi mandat oleh rakyat sehingga boleh memerintah negeri ini selama hampir 25 tahun.

“Jika dibuat perbandingan dengan parti-parti tempatan yang telah diberi peluang memerintah, hanya dalam jangka masa yang singkat, yang tidak pun melebihi 10 tahun,” katanya.

Pada masa sama, beliau sekali lagi menjelaskan sebab memilih sertai PPBM kerana berkeyakinan terhadap kepimpinan Tun Dr. Mahathir Mohammad yang memiliki rekod cemerlang sebagai pemimpin yang bertaraf dunia.

Katanya, pemimpin nombor satu negara itu akan mampu membawa negara ini berjaya dalam pelbagai bidang sehingga menjadi terkenal di seluruh dunia.

Selain itu, beliau percaya perjuangan yang dibawa oleh PPBM cukup jelas iaitu memainkan peranan lebih efektif dalam membantu Kerajaan Negeri dalam menjaga keselamatan, kestabilan, dan kesejahteraan rakyat di Sabah.

“Pertimbangan lain kenapa kami menyertai Bersatu ialah kerana kedudukan negeri Sabah dan geo-politiknya yang amat sensitif, terutama sekali dalam aspek-aspek keselamatan.

“Sebagai negeri di dalam Persekutuan Malaysia, kami berharap sangat agar Kerajaan Persekutuan lebih menitik beratkan soal-soal keselamatan, selain membawa lebih banyak lagi kemudahan dan pembangunan kepada rakyat di negeri ini,” katanya.

Tambahnya, dengan adanya PPBM di Sabah juga, parti itu diharap memain peranan supaya hubungan sedia terjalin di antara negeri Sabah dengan Putrajaya dapat dirapatkan, selain menjayakan dasar Integrasi Nasional, iaitu untuk merapatkan perhubungan rakyat Sabah dengan rakyat di Semenanjung termasuk negeri Sarawak. – Utusan Borneo


Tinggalkan 1,350 Bungkus Rokok Dalam Kenderaan

KUDAT: Pasukan Polis Marin (PPM) menemui 1,350 bungkus rokok tanpa cukai dalam sebuah kenderaan yang ditinggalkan di tepi jalan di Jalan Perapat Limau- Limauan, di sini, semalam.

Rokok berkenaan dirampas anggota PPM Kudat ketika menjalankan operasi Op Benteng Covid-19 di kawasan berkenaan kira-kira 9 malam.

Pemangku Pegawai Pemerintah PPM Kudat, Asisten Superintendan Cyril Douglas berkata, ketika operasi, anggota mengenal pasti sebuah kenderaan yang diletakkan dalam keadaan mencurigakan.

Katanya, pemerhatian dan pemantauan dilakukan namun tiada individu yang datang menuntut kenderaan berkenaan.

Kudat: Pasukan Polis Marin (PPM) menemui 1,350 bungkus rokok tanpa cukai dalam sebuah kenderaan yang ditinggalkan di tepi jalan di Jalan Perapat Limau- Limauan, di sini, semalam.

“Hasil pemeriksaan lanjut ke atas kenderaan itu menemui sejumlah 1,350 bungkus rokok pelbagai jenama yang dipercayai tidak bercukai. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kes Di Sabah Hari Ini, 5 Lagi Sembuh Dibenarkan Pulang

KOTA KINABALU: Tiada kes baharu Covid-19 dicatatkan di Sabah hari ini dengan jumlah keseluruhan kes kekal sebanyak 285.

Menurut statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Phoon, sebentar tadi, seramai lima lagi pesakit jangkita wabak itu telah sembuh dan dibenarkan pulang, hari ini.

Daerah yang telah dikategorikan sebagai zon merah iaitu Tawau kekal sebagai daerah tertinggi mencatatkan kes Covid-19 dengan jumlah 79 kes.

Tawau sebelum ini juga telah merekodkan satu kes kematian akibat Covid-19.

Kota Kinabalu pula kekal daerah kedua tertinggi iaitu sebanyak 40 kes dengan dua kematian telah direkodkan di daerah berkenaan, setakat ini.

Sementara itu, Lahad Datu menjadi daerah ketiga tertinggi mencatatkan kes positif Covid-19 dengan jumlah 39 kes disusuli Sandakan dan Tuaran yang masing-masing merekodkan jumlah 20 kes.

Daerah lain yang telah mencecah jumlah 10 kes dan ke atas ialah Kinabatangan dengan jumlah 19 kes, Keningau dan Penampang masing-masing 11 kes serta Beaufort dengan jumlah 10 kes.

Jumlah kes bagi lain-lain daerah ialah Kunak dan Putatan masing-masing lapan kes, Kota Belud (5), Sipitang (4), Papar (4), Tambunan (3), Ranau (2) serta Semporna (2).

Jumlah kes kematian akibat Covid-19 juga kekal empat kes iaitu selain dua di Kota Kinabalu dan satu di Tawau, satu lagi kes adalah di Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,316 kes, Kuala Lumpur (926), Johor (601), Sarawak (371) dan Negeri Sembilan (363).- Berita Sabah


Dakwaan Kes Samun Di Putatan Palsu

PENAMPANG: Polis menafikan dakwaan berlaku kejadian samun di sebuah kedai serbaneka di Putatan, yang tular di media sosial Facebook dan aplikasi WhatsApp, sejak semalam.

Ketua Polis Daerah Penampang, Mohd Haris Ibrahim berkata, kejadian itu didakwa berlaku di sebuah kedai serbaneka 999 Speedmart Putatan sebaliknya ia video lama yang dikitar semula oleh individu tidak bertanggungjawab.

“Video lama itu bukan berlaku di Putatan seperti apa yang didakwa.

“Kejadian samun itu berlaku di di sebuah kedai serbaneka 999 Speedmart Taman Sri Muda, Shah Alam, Selangor pada 9 Mac lalu,” katanya menerusi kenyataan media hari ini.

Mohd Haris berkata, pihaknya memberi amaran keras supaya berhenti menularkan maklumat palsu menerusi SMS dan media sosial kerana boleh mendatangkan kegusaran kepada masyarakat.

“Polis sentiasa memantau dari semasa ke semasa mengenai berita-berita palsu yang tular di media sosial.

“Individu yang ingkar boleh didakwa mengikut Seksyen 211 dan 233 Akta Komunikasi dan Multimedia 1998 dan sabit kesalahan boleh didenda tidak lebih RM50,000 atau penjara tidak lebih setahun atau kedua-duanya sekali,” katanya.


Syarikat Pelaburan Korea Cadang Bina Bandar Perubatan Di Sabah

Kota Kinabalu: Sabah bakal mengalami lonjakan dalam pelancongan perubatan dengan pembinaan sebuah bandar perubatan yang dicadangkan di negeri ini.

Syarikat Korea Selatan, REI Holding Group yang telah meninjau beberapa tempat lain di negara ini, berharap cadangan projek bandar penjagaan kesihatan itu dapat dilaksanakan di Sabah.

Pengerusinya, Hong Soonbong berkata, sebaik siap, projek itu akan menjadi pemacu utama untuk menarik lebih ramai pelancong asing ke negeri ini.

“Terdapat perbezaan nyata antara pelancongan biasa dan pelancongan perubatan apabila kita bercakap mengenai ekonomi bagi negeri ini,” katanya selepas kunjungan hormat kepada Ketua Menteri Datuk Seri Mohd Shafie Apdal, di sini, Khamis.

“Dari segi sumber, persekitaran semula jadi dan perniagaan, kami percaya setakat ini bahawa Sabah menawarkan persekitaran paling berdaya maju untuk projek kami.

”Beliau berkata, kos sebenar projek akan berbeza-beza bergantung pada lokasi di mana ia akan dilaksanakan.

“Secara purata, ia akan menelan kos kira-kira US$400 juta – US$500 juta,” katanya.

Menyatakan mereka belum menerokai negeri ini sepenuhnya, Hong berkata mereka jatuh cinta dengan Sabah dan “ia adalah tempat yang berpotensi besar.

”Setelah siap, projek itu akan menampilkan sebuah hospital beroperasi sepenuhnya yang dilengkapi dengan pusat perubatan pencegahan yang canggih, dan lebih 40 jabatan perubatan.

Bagaimanapun, Hong mendedahkan bahawa mereka tidak dapat muktamadkan masa tepat untuk memulakan projek itu kerana mereka masih dalam proses rundingan dengan kerajaan. – Harian Ekspres


Ahli Parlimen Sandakan Gesa MPS Sedia Kupon Parkir Bergores 25 Sen

SANDAKAN: Ahli Parlimen Sandakan Vivian Wong menggesa Majlis Perbandaran Sandakan (MPS) mempercepatkan penyediaan jualan kupon parkir bergores 25 sen bagi setengah jam.

Beliau berkata, langkah itu penting untuk kegunaan dan kemudahan pengguna, khususnya yang hanya mahu parkir sebentar sahaja berbanding tempoh lama atau lebih setengah jam.

Ketika ini, kupon parkir bergores hanya pada kadar 50 sen sejam bagi petak kuning, serta RM1 dan RM2, masing-masing bagi petak merah dan hijau bagi setengah jam untuk parkir di pusat bandar Sandakan dan 11 bandar satelit di daerah ini.

“Sekiranya seseorang pengguna hanya parkir untuk urusan di bandar satelit atau pusat bandar Sandakan selama setengah jam ataupun 10 minit sahaja, mereka terpaksa menggunakan kupon 50 sen iaitu kadar untuk satu jam,” katanya.

Wong berkata demikian selepas melakukan kunjungan kepada Timbalan Presiden MPS, Mohd Hamsan Awang Supain di sini hari ini.

MPS menguatkuasakan parkir berkupon di pusat bandar sejak 15 Ogos lepas, manakala di 11 bandar satelit pada 2 Sept.

Wong berharap MPS dapat memanfaatkan sepenuhnya sistem kutipan yuran parkir di daerah ini dengan sebaik mungkin seperti membiayai perbelanjaan penghiasan bandar, pemotongan rumput berkala, penyelenggaraan jalan, membaiki sistem kumbahan, dan penyelenggaraan lampu jalan.

Pada kunjungannya itu, Mohd Hamsan memberitahu Wong bahawa MPS sedang dalam usaha mencetak dan menyediakan kupon bergores 25 sen itu dan dijangka sedia dijual kepada pengguna dalam tempoh dua atau tiga bulan lagi.


Pemilik Pusat Hiburan Labuan Rayu Dibenarkan Beroperasi

LABUAN, 8 Julai: Persatuan Pemilik-Pemilik Pusat Hiburan Labuan hari ini merayu supaya kerajaan Persekutuan membenarkan premis terbabit dibuka semula atas alasan mengalami kerugian besar sehingga RM600,000 sejak Perintah Kawalan Pergerakan (PKP) dilaksanakan pada Mac lepas.

Pengerusi Penajanya, Frederick Chua berkata pusat terbabit di pulau bebas cukai itu sewajarnya dibenarkan beroperasi semula ketika pelaksanaan PKP Pemulihan (PKPP) dengan mematuhi prosedur operasi standard (SOP) ketat yang ditetapkan bagi membendung penularan COVID-19.

“Kami berserta perniagaan hiburan lain tidak meraih sebarang pendapatan dan terpaksa menggunakan wang simpanan untuk membayar gaji pekerja sepanjang tempoh penutupan operasi ini,” katanya kepada Bernama.

Chua berkata perniagaan tersebut juga sepatutnya dibenarkan beroperasi susulan kebenaran yang diberikan kepada pusat spa, perkhidmatan kesihatan dan refleksologi, termasuk yang dikendalikan oleh juruterapi kurang upaya penglihatan untuk dibuka semula sejak 1 Julai lepas.

“Semua mengalami kerugian kerana walaupun perniagaan tidak beroperasi tetapi gaji, bil elektrik, sewa bulanan serta pembekal masih perlu dibayar.

“Sukar untuk menyatakan jumlah (kerugian) yang tepat tetapi perniagaan hiburan di Labuan yang merupakan pulau bebas cukai serta hab minyak dan gas ini telah mengalami kerugian melebihi RM600,000 sejak tiga bulan lepas tanpa menerima sesen pun wang atau keuntungan.

“Pada masa ini kami tidak mampu membayar sewa RM10,000 sebulan selain perbelanjaan dan gaji pekerja. Sudahlah tiada pendapatan sejak tiga bulan lepas, ada pemilik premis yang tidak memberi kelonggaran bayaran sewa,” katanya yang mendakwa hanya segelintir pengendali yang menerima subsidi upah.

Beliau berkata status Labuan yang berstatus Zon Hijau dengan tiada sebarang kes jangkitan dilaporkan sejak sebulan lepas, juga adalah alasan kukuh untuk membolehkan mereka membuka semula perniagaan masing-masing.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Budak 2 Tahun Jatuh Ke Kolam Buaya Hanya Tinggal Kepala

SIEM REAP (Kemboja): Seorang kanak-kanak perempuan berusia dua tahun maut dalam keadaan mengerikan apabila menjadi makanan buaya selepas terjatuh di dalam kolam haiwan berkenaan yang terletak di rumahnya.

Mail Online melaporkan, mayat Rom Roath Neary hanya tinggal kepala selepas dia dibaham beberapa ekor buaya yang dibela keluarganya di sini.

Jurucakap polis, Och Sophen berkata, ketika kejadian ibu mangsa baru melahirkan anak dan sibuk menjaga anak bongsunya itu hinggga tidak sedar Rom memanjat pagar di kolam buaya berkenaan.

Tidak lama kemudiannya, bapa Rom pulang ke rumah dan mendapati mangsa hilang sebelum mencarinya di sekitar rumah.

“Apabila dia mencari Rom di sekitar kolam buaya, dia terkejut apabila melihat haiwan itu sedang berebut kepala anaknya yang sudah terputus.

“Bapa mangsa terus masuk ke dalam kolam buaya dan untuk mengambil kepala anaknya itu. Semua anggota badan mangsa dipercayai habis dibaham haiwan ganas berkenaan,” katanya. – Agensi


Tak berdaya ‘layan’ suami

TIDAK tahan dengan sikap suaminya yang baran dan bernafsu liar ketika melakukan hubungan kelamin, seorang wanita berusia 44 tahun membuat laporan, Rabu lalu.

Ketua Polis Perlis, Datuk Noor Mushar Mohd berkata, mangsa yang berniaga sendiri mendakwa turut diliwat suaminya yang berusia 57 tahun selain sering menggunakan objek keras ketika mengadakan hubungan seks.

Menurutnya, dalam kejadian yang berlaku pada November lalu, mangsa diajak suspek melakukan hubungan seks dalam bilik di rumah mereka di Taman Kemajuan.

“Bagaimanapun, ketika mengadakan hubungan seks, suspek seolah-olah tidak berpuas hati dan meliwat mangsa dengan menggunakan objek keras.

“Mangsa mendakwa suspek mempunyai nafsu seks liar apabila gemar melakukan onani kepada wanita itu dengan menggunakan mentimun,” katanya menerusi satu kenyataan di sini, semalam.

Noor Mushar berkata, pengadu ada berbincang dengan suaminya akan masalah itu tetapi suspek berang dan menumbuk mangsa.

“Pada awal Januari lalu, mereka bertengkar dan suspek menumbuk mangsa di dada hingga dia sukar bernafas.

“Mangsa membuat laporan minggu lalu dan dia mungkin keliru dengan masalah yang dihadapinya hingga lewat untuk ke balai polis.

“Suaminya kini menghilangkan diri dan polis giat mengesannya bagi membantu siasatan,” katanya.

Menurutnya, kes disiasat mengikut Seksyen 377C, 377CA dan 323 Kanun Keseksaan atas kesalahan yang membabitkan persetubuhan luar tabii dan menggunakan objek keras ketika persetubuhan. – Harian Metro


Selamba terbang selepas langgar tembok…

NEW DELHI: Syarikat Air India hari ini menggantung tugas dua juruterbangnya selepas sebuah pesawatnya yang membawa 136 penumpang melanggar tembok lapangan terbang ketika berlepas tetapi meneruskan penerbangan selama empat jam meskipun ada kerosakan pada bahagian badan.

Pesawat Boeing 737 itu mengalami kerosakan itu ketika berlepas dari lapangan terbang Trichy, di selatan India untuk ke Dubai.

“Pegawai di lapangan terbang di negeri Tamil Nadu itu ‘memberitahu bahawa pesawat terbabit mungkin terlanggar tembok lapangan terbang,” menurut kenyataan Air India.

“Perkara (mengenai pelanggaran tembok) itu telah dimaklumkan kepada juruterbang. Namun, juruterbang yang memikul tanggungjawab melaporkan sistem pesawat beroperasi seperti biasa.

“Ia kemudian diputuskan untuk mengubah haluan pesawat berkenaan ke Mumbai sebagai langkah keselamatan.”

Jet itu mendarat di Mumbai empat jam kemudian dan beberapa gambar dalam pesawat rosak itu menjadi tular di media sosial selepas ia selamat melakukan pendaratan.

Kira-kira 130 penumpang pesawat itu kemudian dipindahkan ke pesawat baru untuk ke Dubai.

Air India memberitahu, dua juruterbang itu telah digugurkan daripada senarai tugas dan insiden itu dilaporkan kepada Direktorat Umum Penerbangan Awam untuk siasatan lanjut.

“Pihak syarikat penerbangan memberi kerjasama penuh dalam perkara ini,” katanya lagi.


Pakar Dakwa Temui Lokasi Pesawat MH370 Terhempas

WASHINGTON: Pakar penerbangan mendakwa sudah menemui lokasi nahas pesawat MH370 yang hilang bersama 239 penumpang dan kru pada Mac 2014.

Menurut laporan akhbar Daily Mail, seorang jurutera, Victor Ianello, bersama pasukannya yang berpusat di Amerika Syarikat (AS), mengumumkan penemuan itu awal minggu lalu, sekali gus memberi harapan baharu selepas kira-kira enam tahun.

Ianello memaklumkan, pasukannya yakin pesawat Boeing 777 itu terhempas dan tenggelam di Lautan Hindi berhampiran koordinat S34.2342 dan E93.7875, kira-kira 2,070 kilometer (km) di luar pesisiran pantai Perth di Australia Barat.

“Bangkai pesawat terbabit berkemungkinan besar berada dalam lingkungan 100 batu nautika dari koordinat berkenaan.

“Justeru, wujud peluang yang baik untuk menemuinya jika carian dasar laut dilakukan segera,” katanya yang dipetik laman sesawang berita penerbangan, AirLive.

Beliau sebelum ini turut membantu pegawai Australia melakukan operasi carian MH370, percaya pesawat terbabit terbang sejauh 4,340 km melepasi Indonesia sebelum nahas itu berlaku.

Sebelum ini, dua misi carian dasar laut dilakukan berdekatan kawasan perairan terbabit, namun tidak menemui sebarang serpihan pesawat atau bukti berkaitan, dengan carian terakhir dilakukan pada 2018.

Sementara itu, seorang lagi pakar penerbangan, Byron Bailey, mendakwa operasi carian terdahulu dilakukan di lokasi yang salah dan mereka sepatutnya menumpukan pencarian di selatan Lautan Hindi.

Beliau juga yakin kawasan carian dilakukan sebelum ini hanya tersasar dalam lingkungan 30 kilometer dari lokasi sebenar bangkai pesawat tersebut dipercayai berada.

“Saya berani bertaruh apa saja bahawa pesawat itu berada dalam lingkungan radius yang kami dapati selepas melakukan siasatan,” katanya.

Sebelum ini, usaha besar-besaran mencari pesawat terbabit selama empat tahun menemui jalan buntu walaupun lebih AS$200 juta (RM831 juta) dibelanjakan bagi melakukan carian meliputi kawasan seluas 120,000 meter persegi.

Pelbagai spekulasi menyelubungi kehilangan MH370 yang dianggap antara misteri terbesar dunia penerbangan, antaranya termasuk teori konspirasi ia sengaja dijatuhkan, dirampas dan ditembak jatuh. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Dua Warga Tempatan Satu Warga Filipina Pengedar Dadah Di Kunak

Polis tahan tiga pengedar dadah di Kunak

KUNAK, 19 Jun – Polis menahan tiga lelaki disyaki pengedar dadah dalam satu serbuan Ops Sarang di sekitar daerah ini, hari ini.

Ketua Polis Daerah Kunak, Supt Baharin Md Tahir berkata dua lelaki tempatan serta seorang warga Filipina berumur lingkungan 18 hingga 27 tahun yang juga menagih dadah itu ditahan dalam serbuan di Kampung Kadazan.

“Polis turut merampas 8.50 gram dadah jenis syabu dianggarkan bernilai RM1,275.

Dua daripada tahanan memiliki rekod jenayah lampau berkaitan dadah,” katanya dalam satu kenyataan di sini, hari ini.

Dalam pada itu, Baharin berkata serbuan itu dimulakan pada 11.50 malam tadi dan berakhir pada 8 pagi ini dengan menyasarkan Kampung Pangkalan, Kampung JKR, Kampung Pangi serta Kampung Kadazan.

Katanya, sepanjang tempoh serbuan itu, seramai 12 individu berumur lingkungan 18 hingga 50 tahun turut diperiksa.


Kastam Sabah Rampas RM750,000 Dadah Diedar Guna Bas Ekspress, Kurier

TAWAU : Jabatan Kastam Diraja Malaysia (JKDM) Sabah menggagalkan cubaan pengedaran dadah bernilai kira-kira RM750,000 di Tawau serta Keningau yang cuba dihantar menggunakan bas ekspress dan perkhidmatan kurier dalam operasi sejak sebulan lepas.

Penolong Ketua Pengarah Kastam Zon Sabah Julaimin Soimin berkata dalam Operasi Narkotik Khas Joint Task Force Sempadan Malaysia-Indonesia itu, lima kes rampasan dilakukan di Tawau dan satu rampasan di Keningau.

Beliau berkata dadah yang dirampas adalah jenis Syabu seberat 10.69 kilogram dianggarkan bernilai RM366,878 dan 7 kilogram Ketamin bernilai RM385,000, yang dipercayai cuba dihantar ke Tawau.

“Kawasan operasi adalah melibatkan sempadan laut Malaysia dan Indonesia di Tawau, juga pintu-pintu masuk udara serta darat. Kita komited menangani sebarang aktiviti melibatkan penyeludupan dadah di negeri ini,” katanya pada sidang media di sini hari ini.

Beliau berkata sejak awal tahun ini 55.33 kilogram dadah jenis Syabu bernilai RM1.992 juta dan 10 kilogram dadah jenis Ketamin bernilai RM550,000 telah dirampas.

Julaimin berkata orang ramai boleh menyalurkan sebarang maklumat berkaitan kegiatan jenayah penyeludupan dengan menghubungi Talian Bebas Tol Kastam 1-800-88-8855 atau Pejabat Kastam berdekatan bagi membantu pihak berkuasa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Dipaksa Makan Sampah Sebab Tak Kosongkan Tong Sampah

Sekumpulan murid sekolah rendah di China dihantar ke hospital selepas mengadu mengalami sakit perut.

Difahamkan, mangsa dipaksa makan sampah oleh guru kerana mereka tidak mengosongkan tong sampah di kelas.

Susulan kejadian itu, guru terbabit telah ditahan, sementara pengetuanya dipecat serta-merta.

Menurut laporan China Press, doktor yang memeriksa kesemua mangsa mendapati terdapat bendasing di dalam perut mereka seperti najis, termasuk cebisan kertas, plastik dan kulit buah longan.

Salah seorang mangsa berkata, guru terbabit datang ke kelas untuk memeriksa mereka dan mendapati tong sampah tidak dikosongkan, lalu menghukum 10 murid dengan memaksa mereka memakan sampah.

Mangsa terpaksa akur dan tidak memaklumkan kejadian itu kepada ibu bapa mereka kerana bimbang dibuang sekolah.

Bagaimanapun, pihak sekolah menafikan dakwaan itu dan menegaskan guru terbabit hanya memarahi murid-murid berkenaan.

Sumber: China Press, World of Buzz


(VIDEO) “Dia Adalah Penderma Tetap,” Pengurus Yayasan Anak Yatim Dedah Kebaikan Ashraf Sinclair

Semasa hidupnya, Ashraf Sinclair dikenali sebagai seorang lelaki yang murah hati. Dia juga menjadi penderma kekal di Yayasan Yatim Piatu Daarul Rahman.

Menurut Pengurus Yayasan Yatim Piatu Daarul Rahman, H Ahmad Habib, ketika ditemui di rumah pengebumian, dia dan anak-anak yatim piatu yang lainnya merasa sangat kehilangan sosok Ashraf Sinclair. Mereka masih lagi tidak mempercayai bahawa suami Bunga Citra Lestari itu telah pergi buat selamanya.

“Beliau sangat akrab, baik hati, dan tidak segan menyapa. Kami sangat merasa kehilangan saat mendapat berita duka ini,” kata Ahmad Habib.

Ashraf Sinclair kerap pergi ke yayasan yatim piatu itu dan kali terakhir beliau ke sana adalah pada dua bulan yang lalu.

Ashraf meninggal dunia pada usia 40 tahun awal pagi ini. Bersama dengan Bunga Citra Lestari, beliau dikurniakan dengan seorang anak yang bernama Noah.

Dia akan datang dengan sangat kerap. Setiap kali dia mendapat rezeki, dia akan datang dan berkongsikan rezeki kepada kami.

Dua bulan yang lalu, kami masih bersahabat.


Bas Ekspres Di Seluruh Sabah Mula Beroperasi Esok

KOTA KINABALU: Bas ekspres di seluruh Sabah akan mula beroperasi esok bagi memudahkan pergerakan rakyat sepanjang tempoh Perintah Kawalan Pergerakan Bersyarat (PKPB).

Presiden Majlis Pengusaha-Pengusaha Bas Ekspres Sabah (SEBOC), Datuk Donald Hanapi berkata, sehubungan itu pihaknya berharap penumpang dapat mematuhi prosedur operasi standard standard (SOP) yang ditetapkan.

Katanya, penumpang wajib mengisi borang deklarasi Covid-19, memakai pelitup muka, mengamalkan penjarakan sosial, pemeriksaan suhu badan sebelum menaiki kenderaan dan tidak dibenarkan berhenti sepanjang perjalanan.

“Terdapat lebih 20 pengusaha bas ekspres dengan lebih 200 bas bersedia untuk memastikan SOP ditetapkan dipatuhi.

“Hanya separuh daripada kapasiti tempat duduk dibenarkan. Pengusaha juga wajib melakukan disinfeksi bas masing-masing,” katanya dalam kenyataan hari ini.

Donald berkata, tiket boleh dibeli secara dalam talian di aplikasi EasyBook atau di kaunter Terminal Bas Inanam seperti biasa.

Beliau turut mengingatkan pemandu bas ekspres tidak berhenti seperti kebiasaan dan penumpang dapat bersedia sepenuhnya termasuk menunaikan solat ketika bas bergerak.

Menurutnya, penumpang yang tidak memberikan kerjasama terutamanya dalam pematuhan SOP yang ditetapkan tidak akan dibenarkan meneruskan perjalanan.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sumbangan Su Yin Sentiasa Diingati – Shafie

KOTA KINABALU: Kerajaan negeri merakamkan takziah kepada keluarga bekas Ketua Menteri Sabah, Tan Sri Peter Lo Su Yin, yang meninggal dunia di Hospital KPJ, di sini, malam tadi.

Ketua Menteri, Datuk Seri Mohd Shafie Apdal, menyifatkan Su Yin sebagai pemimpin berpengalaman dan komited menyumbang kepada negeri dan beliau bersedih dengan pemergian Su Yin serta berharap keluarga mendiang bersabar lagi tabah menghadapi dugaan.

Katanya, sumbangan mendiang terhadap negeri ini sangat besar termasuk peranan penting yang dimainkan dalam merangka Perjanjian Malaysia 1963 dan ia akan sentiasa diingati.

“Saya pernah duduk semeja dengan mendiang dan bercerita mengenai politik di Sabah.

“Beliau juga terkenal dengan ketegasan dan keadilannya sebagai ketua menteri, terutama pada ketika Sabah berhadapan dengan cabaran politik serta ancaman-ancaman lain pada tahun 1960-an,” katanya.

Peter, 96, adalah Ketua Menteri Sabah yang kedua dan etnik Cina pertama dilantik ke jawatan itu menggantikan Donald Stephen (Tun Fuad Stephen) pada 1 Januari 1965.

Beliau berkhidmat sebagai Ketua Menteri selama kira-kira dua tahun sebelum digantikan Tun Datu Mustapha Datu Harun pada 12 Mei 1967.

Dilahirkan di Sandakan pada 19 Mei 1923, beliau adalah antara pemimpin negeri yang terbabit dalam proses pembentukan Malaysia termasuk merangka 20 perkara berkaitan kepentingan Sabah yang terkandung dalam Perjanjian Malaysia 1963 (MA63).

Peter ketika itu adalah pemimpin Persatuan Cina Sabah (SCA), sebuah parti politik Cina yang ditubuhkan pada 1965 menggantikan Parti Kebangsaan Sabah (SANAP) atau sebelumnya dikenali sebagai Parti Kebangsaan Borneo Utara (BUNAP) yang dibentuk pada 1962.

Orang ramai boleh memberikan penghormatan terakhir kepada jenazah mendiang di Wisma Fook Lu Siew, di sini.


Polis Penampang Tingkatkan Rondaan, Dekati Masyarakat Sepanjang Ramadan

IBU Pejabat Polis Daerah (IPD) Penampang meningkatkan rondaan di sekitar penempatan penduduk bagi mengekang kejadian jenayah sepanjang Ramadan ini.

Inisiatif itu dilaksanakan melalui program pencegahan jenayah ‘Jom Ronda Sahur’ yang dijalankan di seluruh Penampang dan dilancarkan semalam.

Dalam program itu, seramai 50 pegawai dan anggota berkonvoi kenderaan bermotosikal yang diketuai Ketua Polis Daerah Penampang, Deputi Superintendan Mohd Haris Ibrahim.

Program bermula kira-kira 2 pagi itu bergerak dari IPD Penampang menuju ke Balai Polis Putatan dengan penyerahan makanan sahur kepada pegawai dan anggota yang bertugas.

Seterusnya, konvoi Jom Ronda Sahur bergerak ke beberapa kampung di Putatan untuk membuat rondaan cegah jenayah.

Ketika pasukan konvoi tiba di Masjid Duyuffur Rahman, Kampung Lok Kawi, Penampang, mereka disambut dengan paluan kompang oleh jemaah dan keadaan itu mengimbau sedikit nostalgia ketika dulu dengan berarak keliling kampung sambil bermain kompang bagi mengejutkan penduduk kampung sahur.

MOHD Haris (empat dari kiri) bersahur bersama-sama jemaah masjid pada program pencegahan jenayah ‘Jom Ronda Sahur’. FOTO Ihsan Polis

Pada program itu juga, IPD Penampang memberi sejadah dan Yasin sebagai sumbangan kepada Masjid Duyuffur Rahman.

Mohd Haris mengucapkan jutaan terima kasih atas sambutan penduduk kampung yang begitu di luar jangkaan dan berharap agar penduduk kampung komited dalam menjaga keselamatan dan kesejahteraan kampung.

“Selain meneruskan aktiviti pencegahan jenayah dengan menjalankan rondaan, program ini juga dapat mendekati masyarakat untuk sama-sama mencegah jenayah.

“Saya juga berterima kasih kepada pegawai perhubungan masjid kerana berjaya menjalin kerjasama bersama jemaah masjid bagi menjayakan program ‘Jom Ronda Sahur’,” katanya. – Harian Metro


Datuk Rogol Cucu Tiri Hingga Hamil Ketika Isteri Terlantar Sakit

JAKARTA: Seorang datuk tergamak merogol cucu tirinya beberapa kali termasuk ketika mangsa tidur di sebelah isterinya yang sakit hingga menyebabkan remaja perempuan berusia 13 tahun itu hamil.

Jakarta Post melaporkan, lelaki berusia 66 tahun yang berasal dari kampung Gembongan di Blitar, Jawa Timur itu ditangkap minggu lalu, selepas jiran membuat laporan polis mengenai perbuatan terkutuknya itu.

Ketua jabatan siasatan jenayah polis Blitar, Heri Sugiono berkata, lelaki dikenali sebagai Sobari itu mengaku merogol cucunya tujuh kali dalam tempoh dua bulan.

Katanya, suspek juga tergamak merogol mangsa di atas katil di sebelah isterinya yang terlantar sakit angin ahmar.

“Perbuatan terkutuk pekerja ladang itu terbongkar apabila beberapa jiran curiga melihat perubahan fizikal remaja itu.

“Beberapa jiran menyoal siasat mangsa dan ternyata tekaan mereka betul.

“Mereka membawa remaja itu bertemu bidan yang mengesahkan mangsa hamil empat bulan,” katanya kepada Jakarta Post.

Jiran itu membuat aduan kepada ketua kampung yang kemudiannya melaporkan kejadian berkenaan kepada pihak berkuasa.

“Selepas menyiasat kes ini kami akan memohon suspek dikenakan hukuman paling berat termasuk dipertimbangkan hukuman kembiri mengikut undang-undang,” tegasnya.-Agensi


Sabah tangguh laksana cukai pintu ke atas kilang kelapa sawit

KUDAT, 23 Mei – Kerajaan negeri menangguhkan pelaksanaan cukai pintu ke atas kilang kelapa sawit, termasuk kepada mereka yang bakal melabur di Sabah, berkuatkuasa serta merta.

Timbalan Ketua Menteri yang juga Menteri Kerajaan Tempatan dan Perumahan negeri Datuk Jaujan Sambakong berkata keputusan itu dibuat bersama Ketua Menteri Sabah Datuk Seri Mohd Shafie Apdal bagi menarik pelabur datang ke negeri ini.

Katanya keputusan penangguhan sementara ini penting, untuk membangunkan ekonomi negeri ini.

“Keduanya adalah untuk memberi peluang perniagaan dan pekerjaan kepada anak-anak tempatan Sabah, memandangkan negeri ini luas dengan tanaman sawit, namun industri pemprosesan sawit kurang, dan kita mahu ambil pendekatan ini menarik pelabur datang,” katanya pada sidang media selepas mempengerusikan mesyuarat kementerian itu di sini, hari ini.

Jaujan berkata pelaksanaan pengangguhan cukai itu juga bergantung kepada keperluan serta tidak terhad dalam tempoh masa tertentu, dan akan dilaksanakan jika telah mencapai objektif yang ditetapkan.

“Atas tanggungjawab ini, kita akan kehilangan hampir RM10 juta dalam tempoh setahun dengan pelaksanaan penangguhan cukai pintu ini.

“Tapi apa yang penting adalah pelabur datang ke Sabah, dan memberi peluang pekerjaan kepada anak Sabah yang mana kita sedar banyak rungutan berkaitan kes pengangguran yang tinggi, khususnya melibatkan lepasan universiti,” katanya.

Menurutnya langkah ini juga akan menjadikan anak-anak tempatan tidak berharap mendapat pekerjaan dalam perkhidmatan awam, tetapi akan menceburi industri berteknologi tinggi ini untuk memperoleh pendapatan lumayan.

Dalam perkembangan lain, Jaujan berkata keputusan kabinet negeri memberhentikan pengeluaran lesen premis perniagaan mesin slot, dan apa juga dikategorikan sebagai judi, turut menjadi perbincangan utama mesyuarat kabinet itu.

Beliau berkata kementeriannya dengan tegas tidak akan memperbaharui semula lesen premis perniagaan mesin slot yang tamat tempoh.


Bekas Guru Agama Sekolah Rendah Dipenjara 20 Tahun

TAWAU: Bekas guru sekolah rendah agama di sini, dihukum penjara 20 tahun dengan lapan sebatan, selepas didapati bersalah atas pertuduhan melakukan amang seksual fizikal, terhadap tiga murid lelaki, dua tahun lalu.

Hakim Mahkamah Sesyen Tawau, Awang Kerisnada Awang Mahmud, menjatuhkan hukuman itu terhadap Muhamad Ikram Yusup, 25, selepas mendapati lelaki itu bersalah atas dua pertuduhan mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 pada akhir kes pembelaan.

Hakim itu bagaimanapun, melepas dan membebaskan tertuduh atas satu lagi pertuduhan mengikut Seksyen 14 (b) akta yang sama.

Terdahulu, Awang Kerisnada ketika membacakan penghakimannya, berkata selepas meneliti keterangan dan hujahan yang dikemuka pihak pembelaan dan pendakwaan, mahkamah mendapati pihak pembelaan gagal untuk menimbulkan keraguan yang munasabah terhadap kes itu dan pendakwaan berjaya membuktikan kes di luar keraguan yang munasabah.

“Hampir semua orang menjalani kehidupan, bersekolah dan guru ialah sebilangan kecil orang pertama yang ditemui oleh kanak-kanak pada peringkat awal kehidupan.

“Tetapi malangnya mangsa ini bertemu dengan anda (tertuduh) dan ini akan memberi kesan sepanjang hayat mereka.

“Anda sebenarnya pemangsa seksual yang berselindung di sebalik profesion dan pakaian lelaki suci,” katanya sebelum menjatuhkan hukuman penjara 10 dan empat kali sebatan, bagi setiap pertuduhan yang berkuat kuasa hari ini.

Mengikut kertas pertuduhan, tertuduh didakwa melakukan amang seksual fizikal terhadap tiga murid lelaki yang masing-masing berumur sembilan, 10 dan 12 tahun itu antaranya dengan cara menghisap kemaluan mangsa, selain memegang kemaluan mangsa bagi tujuan seksual.

Perbuatan itu didakwa dilakukan jam 4.30 petang dalam tiga kejadian berasingan masing-masing pada pertengahan bulan April, 5 September dan 13 September 2019 di premis Bandar Sri Indah, di sini.

Seramai 19 saksi pendakwaan dipanggil untuk memberi keterangan sepanjang perbicaraan berlangsung dengan tertuduh kali pertama dihadapkan ke mahkamah pada 4 Oktober 2019.

Pendakwaan dikendalikan Timbalan Pendakwa Raya, Kershanathan Pathmanathan, manakala tertuduh diwakili peguam Dayang Aidaku Amira Aminuddin. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanah Dalam Hutan Simpan Akan Dikembalikan Kepada Penduduk Kampung

PAPAR: Kerajaan Sabah akan meneliti semula kawasan perkampungan yang dahulu berada dalam kawasan hutan simpan agar tanah terlibat boleh diserahkan kepada penduduk kampung yang sudah lama menetap di kawasan terbabit.

Ketua Menteri Datuk Seri Panglima Haji Mohd Shafie Apdal berkata, bagaimanapun penelitian akan dibuat bagi memastikan perkampungan yang terbukti sudah lama wujud sahaja yang akan dikeluarkan dari kawasan hutan simpan.

Beliau berkata, sekiranya terbukti penduduk kampung sudah berada di kawasan hutan simpan selama berpuluh tahun maka, mereka mempunyai hak ke atas tanah yang diduduki.

Oleh itu, kerajaan akan menyerahkan kawasan perkampungan itu kepada mereka.

“Kita tahu ada kampung yang hampir 40 tahun wujud di situ (hutan simpan). Kerajaan pun tidak ingin memajukan dan membangunkan kawasan itu. Maka, kita akan menyerahkannya sekiranya ia berpatutan.

“Sehubungan itu, saya sudah memberi arahan kepada Jabatan Perhutanan Sabah dan Jabatan Tanah dan Ukur untuk membuat penelitian secara mendalam.

“Jika wujud bukti mereka (orang kampung) mempunyai hak maka, kita akan serahkan (tanah),” katanya ketika mengulas mengenai ucapannya tentang hasrat kerajaan untuk mengeluarkan perkampungan yang berada dalam kawasan hutan simpan.

Beliau berkata demikian semasa Majlis Penyerahan Borang Keahlian Parti Warisan Sabah, di Kampung Biau, Papar, di sini pada Khamis.

Ditanya adakah usaha itu akan melibatkan pindaan undang-undang, Mohd Shafie berkata, perkara itu akan dibawa dalam sidang Dewan Undangan Negeri (DUN) akan datang untuk dibahaskan.

“Kita akan membawa perkara ini ke DUN, tidak jadi masalah bagi kita. Ini demi kepentingan rakyat dan kita kena bawa (ke DUN). Bukan kita mahu keluarkan tanah dari dalam hutan simpan untuk diberikan kepada swasta, seperti amalan kerajaan terdahulu.

“Misalnya dulu, tadahan air yang dikeluarkan dari Hutan Simpan Kelas Pertama dan kemudian ia dijadikan perlombongan emas. Itu bukan kepentingan umum, itu kepentingan perniagaan,” ujarnya.

Mengulas lanjut, Mohd Shafie berkata, sekiranya kawasan perkampungan itu berada dalam kawasan Syarikat Berkaitan Kerajaan (GLC), ia akan dikeluarkan sekiranya berpatutan.

Namun, beliau tidak mahu ada pula orang kampung yang sengaja mewujudkan perkampungan baharu di tanah GLC. Itu akan dibuat penelitian.

Ia kerana dalam rekod, kerajaan tahu mana perkampungan yang sudah bertahun-tahun wujud.

“Jangan pula bila dengar ucapan saya, kita baru hampir dua tahun jadi kerajaan dan mereka duduk di situ juga baru dua tahun, kemudian tuntut hak. Itu tidak sepatutnya berlaku kerana perkara ini perlu dilihat berdasarkan undang-undang, peraturan dan syarat-syarat yang ada,” jelasnya.


PH Tolak 7 Tawaran Muhyiddin, Yakin Boleh Beri Lebih Baik Kepada Rakyat

KUALA LUMPUR: Majlis Presiden Pakatan Haraoan (PH) yakin mereka mampu mengemukakan suatu perancangan yang lebih baik untuk menangani pandemik COVID-19, menghidupkan semula ekonomi dan menyelamatkan rakyat.

Justeru, Majlis Presiden PH menolak tawaran yang diberikan oleh Perdana Menteri Tan Sri Muhyiddin Yassin bagi membolehkan usul undi percaya diluluskan di Parlimen.

Dalam satu kenyataan yang ditandatangi ketiga-tiga ketua parti komponen PH itu juga mendakwa tawaran Muhyiddin sebagai tidak ikhlas dan sepatutnya dibuat lebih awal.

“Pakatan Harapan mengambil pendirian untuk menolak keras segala tawaran tidak ikhlas Tan Sri Mahiaddin yang sepatutnya dibuat lebih awal dan bukannya di penghujung hayat politik beliau.

“Tumpuan seharusnya diberi untuk menyelamatkan rakyat dan bukan kerjaya politik beliau.

“Sebaliknya, Pakatan Harapan memilih untuk bersolidariti dengan rakyat yang sedang menderita akibat pandemik COVID-19.

“Kami berkeyakinan bahawa kami mampu mengemukakan suatu perancangan yang lebih baik, terutama untuk menangani pandemik COVID-19, menghidupkan semula ekonomi, serta menyelamatkan rakyat dan mata pencarian,” kata kenyataan tersebut.

PH juga mendakwa pengumuman khas Muhyiddin pada Jumaat itu merupakan pengakuan terbuka seorang perdana menteri yang telah kehilangan majoriti.

Gabungan tiga parti itu juga menegaskan Perkara 43 (4) Perlembagaan Persekutuan perlu dilaksanakan dengan cara perdana menteri perlu meletak jawatan.

“Ini kali pertama dalam sejarah Malaysia seorang Perdana Menteri yang mengaku kehilangan sokongan majoriti namun secara terang-terangan terus menagih sokongan Pembangkang.

“Ini juga kali pertama seorang Perdana Menteri yang tiada keabsahan menawarkan rasuah secara terang-terangan dalam siaran televisyen langsung di hadapan seluruh rakyat Malaysia,” katanya lagi.

Ketika menyampaikan Utusan Khas pada Jumaat, Muhyiddin memberi tujuh tawaran kepada pemimpin parti pembangkang untuk mendapatkan persetujuan bi-partisan.

Antara tujuh tawaran tersebut ialah membentangkan RUU Anti Lompat Parti di Dewan Rakyat, peruntukan sama rata kepada semua ahli parlimen tanpa mengira parti dan pelaksanaan Undi 18 tanpa perlu menunggu pendaftaran automatik. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


15 Tahun Hisap Syabu Akhirnya Ditahan Polis

LAHAD DATU: Sudah 15 tahun hisap syabu. Itu pengakuan yang dibuat seorang penagih dadah tegar kepada pihak polis selepas ditahan di kawasan jambatan Kampung Desa Bajau, dekat sini, semalam.

Suspek warganegara Filipina berusia dalam lingkungan 40-an itu ditahan pukul 11.15 pagi bersama 30.80 gram (g) yang ditemukan di dalam beg silang suspek.

Ketua Polis Daerah Lahad Datu, Asisten Komisioner Nasri Mansor berkata bertindak atas maklumat awam, pihaknya menjalankan Operasi Sarang di kawasan terbabit dan bertindak menahan suspek yang dalam keadaan mencurigakan.

“Kita kemudian membuat pemeriksaan dan menjumpai tiga paket plastik lutsinar bersiri ketulan hablur jernih disyaki dadah jenis syabu seberat 30.80 g dianggarkan bernilai RM4,620.

“Siasatan mendapati suspek mengaku terbabit dengan penagihan dadah pada awal tahun 2005 atas faktor pengaruh rakan dan ingin mencuba sesuatu yang baharu,” katanya dalam satu kenyataan.

Beliau berkata ujian saringan air kencing turut menunjukkan suspek positif dadah jenis methaphentamine namun suspek tidak memiliki rekod jenayah lampau.

“Suspek kini ditahan dan disiasat dibawah Seksyen 39A(2) Akta Dadah Berbahaya 1952,” katanya.


Polis Marin tahan enam kru kapal kargo dari Nunukan, Indonesia

TAWAU, 28 Jan – Pasukan Polis Marin (PPM) Tawau menahan enam kru kapal kargo di kawasan Laut Bergosong di sini selepas dipercayai cuba membawa masuk barangan diragui dan tidak bercukai dari Nunukan, Indonesia ke Malaysia, pada Jumaat lepas.

Komander PPM Wilayah 4 Sabah, ACP Mohamad Pajeri Ali berkata enam lelaki Indonesia berumur antara 26 hingga 38 tahun itu ditahan pada pukul 7.40 malam.

“Pemeriksaan ke atas kapal selama tiga hari pada pukul 9 malam menemukan beras pulut hitam (60 kotak), gula merah (145 kotak), Pop Ice pelbagai perisa (62,500 paket), ubat Tjie Tun Hun (48,960 bungkus), Kuku Bima Ener-g (4,320 bungkus), Extrajos (1,800 bungkus) Special UV Whitening (9,600 kotak) dan Seri Manis Neotogen Gold Bell Brand (3,000 bungkus).

“Siasatan mendapati kapal kargo ini membawa barang larangan tanpa permit dan tanpa kebenaran daripada pihak kastam selain kapten kapal turut mengaku bekerja menghantar barang tersebut selepas dimuatkan oleh majikannya,” katanya dalam satu kenyataan di sini, hari ini.

Mohamad Pajeri berkata operasi tersebut dilaksanakan berdasarkan maklumat yang dibangunkan oleh Unit Risikan Marin (URM) PPM yang diketuai oleh seorang Pegawai Kanan bersama 12 anggota Pasukan Polis Marin menggunakan bot ronda RH 17.

“Proses penggeledahan kapal mengambil masa selama tiga hari berikutan keadaan cuaca buruk membataskan proses pemeriksaan,” katanya.

Katanya lagi, kesemua rampasan bernilai lebih RM1 juta itu serta enam tahanan dibawa ke Markas Operasi PPM Tawau dan kes disiasat di bawah Seksyen 135(1)(d) Akta Kastam 1967 (Pindaan 2018).